Demare Sagani nagusitu zaio laugarren etapako esprint estuan

Arnaud Demare (Groupama) izan da Giroko laugarren etapako irabazlea. Frantziarrak Sagan (Bora) eta Ballerini (Deceunick Quick Step) gainditu ditu azken metroetan.

Arnaud Demarek (Groupama) irabazi du Italiako Giroko laugarren etapa, Catania eta Villafranca Tirrena (140 kilometro) artekoa, esprint estu batean Peter Sagan (Bora) mendean hartuta. Joao Almeidak (Deceunick Quick Step) lidertzari eutsi dio.

Demare oso gutxigatik nagusitu da esprintean Saganen eta Davide Balleriniren (Deceunick Quick Step) aurrean. Irabazleak hiru ordu, 22 minutu eta 13 segundo behar izan ditu laugarren etapa betetzeko.

Joao Almeidak jarraitzen du sailkapen nagusiko lehen postuan eta bi segundo ateratzen dizkio bigarren den Jonathan Caicedori (Education First). Pello Bilbao (Bahrain-McLaren) euskal txirrindularia hirugarren postuan da liderrarekiko 39 segundora.

Etxeondoren lehiaketa

Parte hartu egunero Ez da Giro! saioak martxan jartzen duen lehiaketan, eta asmatu zein den hiru pisten atzean ezkutatuta dagoen txirrindularia. Erantzun zuzen guztiak Etxeondo etxeko maillot eta kulot baten zozketan sartuko dira.


Sormenetik Gurera ekimenaren lehen saioan, Antton Telleria

Errebote plazan izango da larunbatean, 11:30ean; Nagore Arin kazetaria eta Malkar aisialdi taldeko gazteekin izango da.

Galtzaundi Euskara Taldeak sustatuta Sormenetik Gurera izeneko egitasmoa jarri da martxan. Orain arte, Tolosako Azokaren testuinguruan antolatzen ziren Sormenetik saioak, Euskal Herriko artistak eta sortzaileak elkarrizketatuz. Orain, egitasmoaren aldaera landu du Galtzaundik, eta eskualdeko nerabeekin batera, nerabeentzat bideratutako saioak antolatuko dira. Lehenengo hitzordua Villabonan izango da, larunbat honetan, eta Antton Telleria komunikatzaile, kazetari eta umoregile tolosarra izango da elkarrizketatua, 11:30etik aurrera, Errebote plazan.

Sormenetik Gurera-ren Villabonako saioa Malkar aisialdi taldearekin elkarlanean antolatu dute. Gainera, Malkarreko gaztetxoak eta Nagore Arin kazetari billabonatarra izango dira Telleria elkarrizketatuko dutenak. Elkarrizketa «arin eta fresko» horretan, galdera biografikoak, gaur egungo jardunari lotuak, galdera deserosoak eta challenge dibertigarri bat ere egingo dute. Malkar taldeko kideek hartu dituzte ekitaldia osatzeko ardurak, hala nola, elkarrizketa antolatu, beharrezko materialak zerrendatu eta saioari forma ematea, eta Villabonako Udalaren laguntzari esker antolatu dute.


Pilota partida

Alex Juaristi Bergarako Rezustaren aurka, lau eta erdiko txapelketan.


‘Sigo siendo’ dokumentala eskainiko dute gaur

http://www.youtube.com/watch?v=O07NXc6-BzM Matadeixe Zinetogram taldeak zine foruma prestatu du gaurko; Javier Corcuerak zuzendutako Sigo siendo (AKA Kachkaniraqmi) (Peru, 2012) dokumentala eskainiko dute Baztartxo antzokian, 22:00etan. Dokumentalak Peruko musika ibilbide ezezaguna kontatzen du, kitxua hizkuntzan abesten jarraitzen dutenengana eta musika tresnak jotzeko aparteko moduetara gerturatuz.


Irakurle Taldea

Irakurle Taldeak Alaine Agirreren 'Karena' aztertuko du, Kattalin Minerren gidaritzapean.


Grovesek bereganatu du Gata lurmuturreko esprinta eta Evenepoelek líder jarraitzen du

Txirrindulari australiarra Danny Van Poppel herbeheretarraren eta Tim Merlier belgikarraren aurretik helmugaratu da.

Kaden Grovesek (Team BikeExchange) irabazi du Espainiako Vueltako 11. etapa, asteazken honetan ElPozo Alimentacion (Alhama, Murtzia) eta Gata Lurmuturra (Almeria) artean egin dena, 191,2 kilometroko ibilbidearekin. Sailkapen nagusiko lehen postuetan ez da aldaketarik egon eta Remco Evenepoelek (Quick-Step Alpha Vinyl) jarraitzen du lidertzan.

Evenepoelentzat eta haren taldearentzat egunak albiste txar bat utzi du Julian Alaphilippe munduko txapeldunak erorikoa izan baitu helmugatik 60 kilometrora. Frantziarrak Vuelta utzi behar izan du. Lepauztaia minduta eraman dute ospitalera.

Groves esprintean nagusitu da, Danny Van Poppel (Bora-Hansgrohe) herbeheretarra eta Tim Merlier (Alpecin-Deceuninck) belgikarra mendean hartuta. Esprintaren hasieran bazirudien Juan Sebastian Molano (UAE Team Emirates) kolonbiarra aise nagusituko zela, baina laugarren amaitu du.

Covid-19 koronabirusak bajak eragin ditu

Bost txirrindulari gutxiagorekin ekin dio tropelak 11. etapari, covid-19 koronabirusak eragin dituen bajen ondorioz. Besteak beste, sailkapen nagusiko bosgarren postuan zen Simon Yatesek eta bederatzigarrena zen Pavel Shivakovek lasterketa utzi behar izan dute.

11. ETAPAKO SAILKAPENA:

1 - GROVES Kaden (BikeExchange) 5:03:14

2 - VAN POPPEL Danny (BORA) d.b.

3 - MERLIER Tim (Alpecin) d.b.

4 - MOLANO Juan Sebastián (UAE) d.b.

5 - PEDERSEN Mads (Trek) d.b.

6 - MCLAY Daniel (Arkéa) d.b.

7 - DEGENKOLB John (DSM) d.b.

8 - WRIGHT Fred (Bahrain) d.b.

9 - BEULLENS Cedric (Lotto) d.b.

10 - VAN POPPEL Boy (Intermarché) d.b.

SAILKAPEN OROKORRA:

1 - EVENEPOEL Remco Quick-Step Alpha Vinyl Team 39:39:04

2 - ROGLIC Primož (Jumbo) +2:41

3 - MAS Enric (Movistar) +3:03

4 - RODRÍGUEZ Carlos (INEOS) +3:55

5 - AYUSO Juan (UAE) +4:53

6 - ALMEIDA João (UAE) +6:45

7 - LÓPEZ Miguel Ángel (Astana) +6:50

8 - GEOGHEGAN HART Tao (INEOS) +7:37

9 - O'CONNOR Ben (AG2R) +7:46

10 - ARENSMAN Thymen (DSM) +8:44


Memoria tailerra bihar hasiko da

Bihar hasiko da helduentzako memoria tailerra 16:30etatik 18:30etara. Parte hartu nahi duenak, izena eman behar du Galtzaurren bertan. Tailerra Lahar elkarteko langile batek emango du.


Luken Garitano eskiatzaile urretxuarrak Espainiako Kopa irabazi du

Luken Garitano eskiatzaile urretxuarrak Espainiako Kopako finala eta Espainiako Txapelketa jokatu ditu Andaluziako Sierra Nevada eski estazioan. Ostiralean erraldoia izan zen eta lehena egin zuen, bi txandak irabazi ondoren. Larunbatean eslaloma izan zen. Lehen txanda irabazi egin zuen eta bigarrenean erori egin zen. Atzo, berriz, super erraldoia eta super konbinatua jokatu zituen eta biak irabaztea lortu zuen. Formigalen, Espoten eta Sierra Nevadan lortutako emaitzen eskutik, Espainiako Kopa irabazi du.

Hurrengo hitzordua asteburu honetan izango da, Andorran. Ondoren, apirilaren 2tik 8ra Val d’Isere (Frantzia) eski estazioan Skara proban parte hartuko du Espainiako selekzioarekin. Proba hori Europako txapelketatzat hartzen da.


Ipar Mazedonia eta Kazakhstango taldeek parte hartuko dute folklore jaialdian

Hilaren 9an herri arteko folklore jaialdiaren 34. edizioa egingo da. Aurten ere urrutitik etorritako taldeek parte hartuko dute. Ipar Mazedoniako Alexandar Turendzev eta Kazakhstango Naz taldeek, hain zuzen ere. Beraiekin batera, Maragato de Val de San Lorenzo (Leon, Estatu espainiarra), Ligiko Dantzariak (Zuberoa) eta Lurra taldeak arituko dira.

10:00etan folklore azoka egingo dute Gernikako Arbola plazan. Euskal Jairako materiala lortzeko aukera ezin hobea izango da. 12:00etan jaialdian parte hartuko duten taldeei harrera egingo diete udaletxean. 13:00etan, munduko dantzak ikasteko aukera egongo da Gernikako Arbola plazan. Jaialdia 18:30ean hasiko da, toki berean. Lurra taldeko dantzari txikiek emango diote hasiera jaialdiari. Bitartean, gainontzeko taldeak kalejiran sartuko dira plazara. Aurten ere argazki lehiaketa antolatu dute.


Bi lan eginak

Erdontzako bidea konpondu eta kanpo santuan hezurtokia egin da.

San Pedro kalearen akaberan dago Lizarragabengoako kanpo santua. Hildakoak lurperatu egiten dituzte Lizarragabengoan. Baina dagokien aldia pasa ondoren lurpetik atera behar dira gorpuak. Halako kasuetan ateratzen diren hezurdurak gordetzeko Lizarragabengoako Kontzejuak hezurtoki bat egin du kanpo santuan. Lan horietara kontzejuak 1.500 euro bideratu ditu.

Bestetik, Erdontzako dermioko bidea konpondu dute. 240 bat metroko luzeran porlana zabaldu dute. Horrela, han dagoen behitegira egunero esne bila etortzen den kamioiaren joan etorriak erraztu dira. Lanak joan den urtean egitekoak ziren, baina pandemiagatik enpresa hartzaileak epea luzatzea eskatu zuen, aurten egiteko. Baina enpresak arazoak izan eta lanari uko egin zion. Beraz, deialdian bigarren gelditu zen enpresak egin ditu lanak. Haiengatik 38.628,29 euro (BEZa kanpo) jaso ditu. Diru horretatik 25.150,12 euro dirulaguntza bidez ordaindu du. Lan hori Etxarri Aranazko Udalak pagatu du, Lizarragabengoako kontzejuarekin duen hitzarmenaren barruan.

Azkenik, kontzejuaren bulegoan pellet berogailua jarri zuten. Baina orain bulegoa eta elkartea banatu nahi ditu kontzejuak, bulegoa itxiz. Egitasmo horretarako 3.218,6 euro gordeta ditu.


Munoandi Kultur Elkartea

Sorrera: 2007.

Egoitza: Olazko Amaren enparantza 6.

Atari digitalak:

Twitter

Uztarria.eus/komunitatea/MunoandiKulturElkartea

Harremanetarako: munoandikultura@gmail.com.

Historia: Munoandi elkartea 2007an sortu zen, Azkoitiko eta Azpeitiko kultur talde bat bezala. 2018an, estatutuak aldatu eta Azpeitian errotu zen. Elkartearen helburua arlo sozio-politikoko ezagutza zabaltzea, eta Azpeitiko memoria historikoa zaintzea eta lantzea da.

Jarduera: kultura, politika, ekonomia... arloetako ekinbideak antolatzen ditu: hitzaldiak, mahai inguruak, elkarrizketak, erakusketak, liburu aurkezpenak, dokumental emanaldiak...

Elkarrizketa (2023-1-14, Uztarria.eus). Hiru esan:

“Herritarrek herriko historia ezagutaraztea da gure helburu bat”.

“Azkoitiko eta Azpeitiko kultur talde bat bezala sortu zen Munoandi, EAJko jendeak sortua. Baina 2018an, estatutuak aldatu eta Azpeitian errotu zen”.

“Talde finko murritz bat gara, eta gaiaren arabera laguntzaileak dauzkagu, hau edo beste egiteko”.


Auzitegi Gorenak egoki ikusten du COVID ziurtagiria ezartzea

Jaurlaritzak datozen orduetan erabaki dezake osasun larrialdi egoera ezartzea. Izan ere, Auzitegi Gorenak egoki ikusten du Araba, Bizkai eta Gipuzkoan COVID ziurtagiria eskatzea, gaueko aisialdirako lokaletan eta 50 lagunetik gorako jatetxeetan sartzeko, eta Gaur [azaroak 30] egin duten Gobernu bileraren ostean eman duten prentsaurrekoan esan du Sagarduik ebazpen horren zain zeudela larrialdi egoera aktibatzeko. Dena den, Iñigo Urkullu lehendakariak erabakiko du neurri hori indarrean noiz sartuko den.

Egoera epidemiologikoak okerrera egin duelako erabaki duela Jaurlaritzak neurri berriak hartzea. Besteak beste, Lurraldearteko Kontseiluari eskaria egingo dio dekretua aldatzeko, hartara, maskara kanpoaldean erabiltzea ere derrigorrezkoa izan dadin.

Bitartekoak. Araba, Bizkai eta Gipuzkoak babes neurriak izan badituztela esan du osasun sailburuak, eta horiek aplikatzeko eta errespetatzeko eskatu du. Zehaztu duenez, jende asko batzen diren ekitaldiak saihestea, espazio itxiak aireztatzea, eskuak sarri garbitzea, eta maskararen erabilera egokia egitea ezinbestekoak direla gogoratu du. Halaber, udal eta tokiko instituzio, elkarte eta eragileek ere neurriak hartzeko bitartekoak badituztela azpimarratu du. Hartara, babes neurriak betetzea ezinezkoa den ekitaldiak bertan behera utzi ditzatela eskatu du, eta egingo direnetan neurriak zorrozteko.

Azken egunotan adierazle guztiek okerrera egin dute Araba, Bizkai eta Gipuzkoan, eta joera hori nabaria da Busturialdean ere. Jaurlaritzak emandako azken datuen arabera, azaroaren 25etik 28ra 65 kasu positibo zenbatu zituzten Busturialdean. Gune gorrian dauden udalerriak hamahiru dira, gaur gaurkoz.

Araba, Bizkai eta Gipuzkoan atzo 1.274 positibo atzeman zituzten, Sagarduik esandakoaren arabera, eta Osakidetzako zentroetan 60 pertsona ospitaleratu zituzten COVID-19ak jota. ZIUetan 49 paziente daudela esan du osasun sailburuak.

Ikasgeletean protokoloa aldatu. Hzkuntza sailburu Jokin Bildarratzek gaur eman du jakitera aurerrantzean ikasleek osasun zentrora jo beharko dutela PCR edo antigeno proba egitera, aztarnarien deiaren zain egon beharrean. Hala, prozesua azkartu eta kutsatzeak murriztu nahi dituzte. Hala, ESI erakunde sanitario integratuak ikastetxe bateko ikasleen artean baheketa egin behar dela erabakitzen duenean, ikastetxeari emango dio abisua, eta ikastetxeko arduradunek familiei, medikuagana joateko. Osasun zentroan listu bidezko proba egingo diete ikasleei, Bildarratzek zehaztu duenez.


Artilezko matazak biltzeko kanpaina

Artilezko matazak biltzeko kanpaina abiatu dute joskintza-tailerreko emakumeek; Lesbos eta Ukraniako errefuxiatuentzako manta eta txapelak egiteko erabiliko da jasotako artilea.

Soraluzeko joskintza-tailerreko kideak Lesboseko eta Ukrainako errefuxiatuentzako artilezko mantak eta txanoak egiten ari dira.

Artilea biltzeko kanpaina abiatu dute egunotan, herritarrei artile-matazak edo hauek erosteko dohaintzaren bat egiteko eskatuz eskatuz.

Kanpainan parte hartu nahi dutenek Gabolats kaleko Autoservicio Amparon ("Kakua") utz ditzakete eskatutako materialak.

Informazio gehiago nahi izanez gero, establezimendu horretara jo daiteke.

Argazkia: Plaentxia.eus


Kantu-kalejira egingo du Kantazaun taldeak

Ohiturari men eginez, kalera aterako da Kantazaun hilaren 24an, hain justu ere, otsailaren azken ostiralean. Arratsaldeko 19:00tan bilduko dira San Juan plazan eta, bi orduz, kaleak girotuko dituzte. Aurretik entsegua egingo da, bihar, otsailaren 21ean, 18:30ean, kiroldegiko boxetan. Deialdi irekia da, hots, interesa duen oro gertura daiteke hitzordura.


“Liburua idaztea erabaki genuen, inon argitaratuta ikusten ez genituen zenbait hausnarketa plazaratzeko"

Ander Berrojalbizek (Durango, 1983) eta Javier Rodriguez Hidalgok liburua kaleratu dute Pepitas argitaletxeagaz. Covidaren kudeaketaren inguruan jarrera kritikoa dute.

Zerk bultzatuta idatzi duzue liburua?

Aspalditik lagunak izanda, COVID-19aren gaixotasuna agertu zenetik, Javier eta biok kontaktuan egon gara denbora guztian, bizi garen estatuetako gobernuek, Frantziakoak eta Espainiakoak, eta jendarteak egiten zutena komentatu izan dugu. Zenbait testu eta artikulu argitaratu ondoren, abenduan liburua idaztea erabaki genuen, inon argitaratuta ikusten ez genituen zenbait hausnarketa plazaratzeko. Nagusiena, epidemiaren larritasuna, ukaezina dena, ez dela nahikoa alde guztietatik egiten ari den askatasun murrizketa babesteko, are gutxiago gazteenen aurka gauzatzen ari den krimena justifikatzeko.

COVIDaren inguruan, hedabideek zein paper jokatu dute?

Gehienbat gobernuen propagandaren bozgorailua izan dira. Bonbardaketa informatiboagaz debate oro ukatu izan da, kriteriodun hausnarketa lasaiari ia lekurik utzi barik. Adibidez, ez da epidemiaren tamaina erlatibizatzeko balio ahal duen ia ezer argitaratu. Esaterako, tuberkulosiak eta malariak 2 milioi pertsona hiltzen dituzte munduan urtero, eta zifra horixe da 2021eko urtarrilera arte COVIDagaitik hildakoen kopurua; gainera, tuberkulosiagaitik eta malariagaitik hildakoak askoz ere gazteagoak izaten dira (malariagatik hildako pertsonen erdiek baino gehiagok 5 urte baino gutxiago dituzte), eta, askotan, sistema sanitario eskas baten ondorioz hiltzen dira.

Zientzialariak edo zientzia "erabili" egin dutela diozue. Zein zentzutan?

Ondorio sozialak dituen erabaki tekniko edo zientifiko oro erabaki politikoak dira. Hau saihestuta, zientzia sakralizatu, literalki ukiezin bihurtu gura izan da, debatetik ateratzeaz gainera, azken hau isilarazteko erabiliz.

Kulparen kolektibizazioaz ere berba egiten duzue.

Bai, azken hamarkadetako gure osasun sistemen eraispenaren arduradun diren politikariek, gure begirada euren gestio deitoragarritik aldentzeko asmoz, kulpa kolektibizatzen duten mekanismo asko martxan ipini dituzte azken urtean; uneoro kalean eta mendian maskara erabiltzeko derrigortasuna, edo gazteen bizimodua seinalatzea kasu. Eta, orokorrean, funtzionatzen ari da. Gobernuek eta haien murrizketek, edo, hobeto esanda, zenbait enpresa pribatuetako zientzialariek “zerbait egin” arte, isil-isilik itxaroten ari gara, ia noiz itzultzen diguten fisiologiaz haratago doan gure bizia, azken hau estimu handitan ez genuela frogatuz. Agian, gure bizimodua, hau guzti hau hasi baino lehen, jada erabat hutsik zegoela aitortu beharko dugu.


Xeber Alkain, Alavesen fitxaketa berria

Hondarribiko hegaleko jokalaria Gasteizko taldean arituko da datozen hiru denboraldietan.

Alavesek Xeber Alkain fitxatu du datozen hiru denboraldietarako. Hegaleko jokalariak (Hondarribia, 1997) Gasteizeko taldera heldu da Realarekin kontratua amaitu ostean. Azken zazpi denboraldiak eman ditu Donostiako klubean, nahiz eta 2018-2019 denboraldian Arenasen jokatu zuen, utzita.

Amaitu berri den SmartBank Ligan nabarmendu da. Xabi Alonsoren aginduetara 38 partida jokatu zituen, 9 gol sartuta eta 4 asistentzia emanda. Alkain Arabako taldearen erasoko jokoa indartzeko helburuarekin heldu da Alavesera.


Energia Burujabetza batzordea sortuko du Zumaiako Udalak

Energiaren gaiarekin interesa duten herritarrei zabaldu diete parte hartzeko deialdia. Energiari buruzko azterketa bat egin eta martxoko jardunaldietan trantsizio energetikoaz jardun ondoren, norabide horretan pausoak ematea izango da erronka.

Trantsizio energetikora bidean pausoak emateko asmoz, Energia Burujabetzarako batzordea sortuko du Zumaiako Udalak. Proiektu berrien inguruan hausnartu eta erabakiak herritarrekin hartu nahi dituzte, eta horregatik, batzorde ireki horretan parte hartzeko deialdia egin die zumaiarrei.

Energiari buruzko azterketa bat egin zuen iaz udalak. Herri mailan dauden gabeziak identifikatu eta hobetzeko bideak jasotzeaz gain, zenbait erronka eta bideorri zehaztu dira bertan. Besteak beste, kontsumoa murriztea eta ekoizteko beharra nabarmendu ziren azterketan. Ondoren, Aldaketa garaia da jardunaldietan trantsizio energetikorako gakoak izan zituzten hizketagai martxoan. Orain, norabide horretan pausoak ematea izango da helburua, eta horretara dator Energia Burujabetza batzordea.

Batzordean parte hartzeko interesa duenak helbide honetara idatzita eman dezake izena: energia@zumaia.eus

Energia birgaitzeko jarduketak egiteko, laguntzak

Udalak, bestalde, herritarrei eman nahi izan die Zumaiako Udalak PREE programaren berri. Eraikinen jasangarritasuna bultzatzea da programaren helburua, inguratzaile termikoa aldatuz, jatorri fosileko erregaien bidezko sorkuntza termikoko instalazioen ordez iturri berriztagarrietan oinarritutako sorkuntza termikoa edo autokontsumoarko sorkuntza elektriko berriztagarria ezarriz edota argiztapenaren energia efizientzia hobetuz.

Horrez gain, energia berriztagarrien erkidegoek edota herritarren energia erkidegoek egindako jarduketak sustatu nahi ditu programak, energiaren barne merkatuaren eta energia berriztagarrien gaineko azken zuzentarauek ezarritakoari jarraituz.

2021eko uztailaren 31ra arte eskatu ahal izango dira laguntzak. Oinarriak hemen irakur daitezke.


Elkartasun Azoka

18 postu: taloak, barazkiak, Boga garagardoak, egurrezko eskulanak, bitxitegia, arropa… eta dena Soinu Beltzaken musikagaz girotuta.


Aizarnazabalen herriko baserritarrekin bilduko da Udala gaur

Aizarnazabalgo Udala herriko baserritarrekin bilduko da gaur. Bilerara deitu du gaurko, 19:00etan, Lauburuko ikusentzunezko aretoan. Baserritarrekin elkartzeko arrazoia ere azaldu dute Udaleko ordezkariek: «Herrian azoka jarri nahi da. Azoka bertako produktuen postuekin osatu nahi da, gainera».


Indiak 275era murriztu du tren istripuan hildakoen kopurua, ezbeharra seinaleztapen akats batekin lotuz

Ikerketaren arabera, bidaiari-trena ia 130 kilometro orduko abiaduran sartu zen trenbidera, eta geldirik zegoen merkantzia-tren baten aurka talka egin zuen. Une horretan, bidaiariz betetako beste trena iritsi zen.

Indiako agintariek ostiralean izandako tren istripu larrian hildako pertsonen kopurua zuzendu dute, eta igande honetan zabaldutako balantzean 275era murriztu dute datu hori, aurreko zenbaketetan akats bat egin zutela onartuz. Gauzak horrela, hiru trenen arteko talkak gutxienez 275 hildako eta 1.175 zauritu utzi ditu herrialdean. Istripuaren arrazoiei dagokienez, seinaleztapen-sisteman izandako arazo tekniko baten eraginez jazo zen ezbeharra, baita giza akats baten ondorioz ere.

"Orain arte zenbatutako hildakoen kopurua 275 da, ez 288, bi aldiz zenbatu baikenituen gorpu batzuk", adierazi du Pradeep Jena Odisha estatuko idazkari nagusiak (Indiako ekialdeko kostaldetik gertu). Hildakoei dagokienez, 88 gorpu identifikatu dituzte dagoeneko. Halaber, 1.175 zaurituetatik 793k alta jaso dute jada, News18 Indiako telebistak jasotako adierazpenetan azaldu duenez, baina ez dute baztertzen datozen orduetan hildako zein zaurituen kopuruak berriro gora egitea.

Tren istripua ostiralean jazo zen, Balasore barrutian, Indiako ekialdean kokatuta dagoen Odisha estatuan. Ikerketaren arabera, merkantzia-trena bat geldirik zegoen errei batean sartu zen beste trena, honakoa bidaiariz beteta. Talka egin zuten bi trenek, eta bidaiari-trena errailetik atera zen. Une horretan, bidaiariz betetako beste trenak aurreko bi trenekin talka egin zuen. Indiak XXI. mendean izan duen tren istripurik larriena izan da honakoa.

Testuinguru horretan, Trenbideen Batzorde Nazionaleko operazio batzordeko kide Jaya Varma Sinhak xehetasun gehiago eman ditu igande honetan, ezbeharra nola gertatu zen jakiteko. Bere esanetan, seinaleztapen-sisteman izandako arazo tekniko baten eraginez jazo zen ezbeharra, baita giza akats baten ondorioz ere.

Bidaiari-trena ia 130 kilometro orduko abiaduran sartu zen trenbidera, eta geldirik zegoen merkantzia-trenaren aurka talka egin zuen. Bagoiak "unean bertan irauli ziren" eta bide nagusian amaitu zuten berriro. Beste trena zihoan errei horretatik, eta bagoietako bik, gutxi gorabehera, abiadura berean jo zuten aurreko bidaiari-trenaren kontra. Horre, istripu larria eragin zuen. Bidaiari-trenetan 2.000 pertsona inguru zihoazen.


Bi langile hil dira Calahorrako biodiesel lantegi batean izandako leherketan

Larrialdi zerbitzuetako 100 langiletik gora daude ezbeharraren tokian, tartean Nafarroako eta Arabako suhiltzaileak, garrak itzaltzeko. Leherketa nola gertatu den argitzeko ikerketa bat jarri dute martxan.

Bi langile hil dira ostegun honetan Calahorrako (Errioxa) biodiesel lantegi batean izan den leherketan. Ezbeharra Iniciativa Bionergeticas konpainiaren instalazioetan gertatu da. Lan-istripuan zendu diren beharginak nortzuk diren ez dute argitu, baina, antza, azpikontratatuta ari ziren lanean.

Leherketaren ondorioz, hiru depositu kaltetu dira eta isurketak izan dira. Ke-laino handia sortu da, baina ez da hiriguneraino iritsi, eta egoera kontrolpean hartu dute. Alabaina, oraindik ez dute lortu sua erabat itzaltzea.

Lantegiko bi depositutan biodiesela gordetzen zuten eta gainerakoetan olio gordina. Horietako batek eztanda egin du eta beste hiruretan kalteak eragin ditu. Larrialdietako zerbitzuak tanga horietatik isuritako erregaia zabal ez dadin.

Leherketa 12:55ean gertatu da eta industria-gune horretako enpresa guztiak jendez hustu behar izan dituzte. Halaber, inguruan dagoen Tierra Rapaz parke naturalera bisitan joanak ziren Calahorrako eta Zaragozako 250 ikasle ebakuatu dituzte.

Pertsona bat ospitalera eraman dute, baina handik gutxira senda-agiriarekin etxera joan da. Gainera, hogei bat lagun tokian bertan artatu dituzte, kea arnastu dutelako edo antsietate-krisia izan dutelako.

Guztira, larrialdi zerbitzuetako 100 pertsona baino gehiago ari dira lanean ezbeharraren lekuan, tartean Nafarroako eta Arabako suhiltzaileak.

Bestalde, Alex Dorado Errioxako Gobernuko bozeramaileak adierazi du "oraindik goizegi" dela leherketa zer eragin duen esateko.

Concha Andreu Errioxako Gobernuko presidenteak erantsi du hildako langileak nortzuk diren jakiteko lanean ari direla ikerlariak, eta ez du argitu irregulartasunengatik enpresa horren kontrako salaketarik izan den aurrez.


Oihana Zubillagaren mendikatea

Mendi lasterketetako sentsazioetako bat izaten ari da azken urteetan Oihana Zubillaga anoetarra. Iaz lortutako postuei jarraipena emateko asmoarekin ekin dio denboraldiari. Orain artean jokatutako lau lasterketetan podiumean amaitu du.


Lorenzo Amorrortu apaiz, abertzale eta Padura Futbol Klubaren bultzatzailea gogoratuko dute Arrigorriagan

Lorenzo Amorrortu (Dima, 1888) Arrigorriagako apaiza izan zen 1917an hasi eta 1937an tropa frankistek herrian atxilotu zutenera arte. Elizgizona (Padurin ezizenez ere ezaguna) euskaltzalea, abertzalea eta herriko futbol talde zaharrenaren sustatzailea izan zen. Baina gutxi batzuek baino ez zuten ezagutzen bere historia. Horregatik, Amorrorturen memoria berreskuratzeko asmoz, apirilaren 20an hari buruzko hitzaldia eskainiko du Malmasingo Lagunak elkarteak Juan Jose Agirre Jauregiren eskutik.

Agirrek gogoratu duen bezala, “Padura Futbol Klubak 100 urte bete zituen 2020an, baina ezin izan zuten behar bezala ospatu pandemiaren erruz”; beraz, denbora igaro ahala, Lorenzo Amorrorturen hastapenetako lana ere “ahaztuta” gelditu dela azaldu du ikertzaileak. Arrigorriagako historiarekin lotura duten hainbat lanetan aritu izan da Agirre, eta lehengusuak izeba-osaben argazki batez hitz egin zionean hasi zen Amorrorturi buruz gehiago jakin nahian, irudian bertan familiako kideekin agertzen baitzen Padurin.

Elizgizona meritu handiko organista izan zen Arrigorriagako parrokian, eta berak sortutako koruaren zuzendari lanetan ere aritu zen. Baina Amorrortuk musikaz gain benetako pasiorik bazuen, hori kirola zen: futbola. “Herritarren talde batek Landaederragan jokatzeko asmoa erakutsi zuen, eta 1920ko martxoaren 26an, apaizak udalbatzari eskatu zion lursailaren erditik pasatzen zen Santo Kristoko auzo-bidea desbideratzeko, gunea futbol-zelai gisa erabili ahal izateko”. Horrela, apirilaren 9an, helburua lortu zuen Amorrortuk, “lur publikoa erabiltzeagatik urtero pezeta bateko prezio sinbolikoa ordaintzearen truke”.

Baina 1937an, faxistek Bizkaia okupatu zutenean, behin betiko aldatu zen elizgizonaren patua. Gonzalo Vilak, Gobernadore Zibilak Arrigorriagan inposatutako alkate frankistak, jendea “errekrutatzen” aritzen zen “EAJko militantea edo jarraitzailea” izatea egotzi zion. Eta espetxe bihurtutako Begoñako Karmeloko komentuan egon eta gero, fiskalak heriotza-zigorra eskatu zuen beretzat, “matxinadarekin bat egiteagatik eta delitugilearen gaiztakeriagatik”.

1942an aske geratu zenean, Arrigorriagako parrokiari atxikitako apaiz jardun zuen Amorrortuk eta, gainera, herriko paper fabrikako kapilaua ere izan zen. 1956an, Arrigorriaga utzi zuen, Donostiara bidali zutelako, eta 1961eko martxoaren 1ean, Gipuzkoako hiriburuan zendu zen.

Iraileko omenaldia

Hilaren 20an Edurne Garitazelaia Kultur Etxean eskainiko duten hitzaldian (19:00etan), istorio guzti horiek biltzen dituen liburutxo bat banatuko dute. Eta irailean, futbol denboraldi berria hasten denean, Santo Kriston egingo diote omenaldia sortzen lagundu zuen Padura Futbol Klubeko kideek. “Lagunarteko partidu bat egingo dugu, omenaldi moduan, eta plaka bat jarriko dugu bere izenean”, azaldu du Agirrek. “Baina oraindik zehazteko dago merezitako aintzatespen hori nola egingo dugun”.


Txindoki institutuko ikasleek historia klase berezia jasoko dute

Txindoki institutuko bigarren Batxilergoko ikasle talde batek Euskal Telebistako Itxi liburuak saioan parte hartuko du. Bihar eskainiko dute, lehen katean, 22:30ean.

Igartza Jauregian egin zuten grabaketaren zati, otsailaren 3an.


Suaren bueltan ospatu dute udaren iritsiera, beste behin

Musikarekin eta dantzekin alaitutako erritual magikoekin eman diote ongietorria urteko sasoirik beroenari bart Sanjuaniturrin eta Gernikako parkean.

Ohiturari jarraituz, suaren bueltan eman diote ongietorria udari Zumaian. Horretarako, bi ekitaldi egin dituzte: bata, Sanjuaniturrin, eta, bestea, Gernikako parkean.

Sanjuaniturrin eman diote hasiera festari herriko Txistulari Bandarekin eta dantzariekin. Sua piztu ondoren, emanaldia eskaini dute eta handik Gernikako parkera egin dute bidea joaldunak aurretik zituztela. Bertan erritual magikoa egin dute.

Argazkiak: Maria Maya Manterola eta utzitakoak


Poliziaren indarkeria erregistratzeko antolatzen hasi dira hainbat herritar

TXAGO egitasmoaren bultzatzaileetako bik poliziaren indarkeria erregistratzeko tresna aurkeztu zuten asteazkenean, urteko txostenak sortzeko helburuarekin. Txosten horiek polizia-indarkeriaren formak, teknikak eta estrategiak jasoko dituzte, hasiera batean Donostialdera mugatuta. “Esparru psikosozialean trebatutako ekintzaileek sortutako ekimena da, baina ez du titulazio arautu espezifikorik behar”. Txagok “autodefentsa eta eskubideen defentsa” antolatu nahi ditu, poliziaren legitimitatea, proportzionaltasuna eta lana zalantzan jarriz.

Proiektua joan den apirilean aurkeztu zen Lezon eta informazio bilketan parte hartu nahi duten pertsonak bilatzen ditu, informazio bilketan erabiltzen diren tresnei buruzko formazioak planteatzen dituztenentzat. Proiektua ez dago inolako finantzazio edo erakunderekin lotuta, eta bere egiturak modu asanblearioan funtzionatzen du. Proiektuaren sortzaileek nabarmendu dute ez dela esku-hartze psikologiko bat indarkeria horiek jasan dituzten pertsonentzat, eta azpimarratu dute garrantzitsua dela itxaropen faltsurik ez sortzea; izan ere, praktika horietan eragin ahal izateko informazioa biltzera mugatzen da helburua.

Kaxilda Gunearen sortzaileek eta Piztu edo Errático Camino bezalako egitasmoen ekintzaileek ere parte hartu zuten hausnarketa-gunean, eta honek aukera eman zuen bai maila akademikoan polizia-indarren estrategiari, kontrolari eta bilakaerari lotutako kontzeptuei buruz eztabaidatzeko, bai gizarte-mugimenduetatik eta eskubideen defentsatik ikuspegi praktikoago bati buruz eztabaidatzeko.


Baliteke Erresuma Batuko hornidura faltak Gabonetara arte irautea

Londresek berrehun militar jarri ditu kamioilari lanak egiten. Boris Johnsonen esanetan, migrazioa erraztea ez da konponbide bat.

Erresuma Batuko Alderdi Kontserbadorearen kongresua abian da Manchesterren, eta bere agintaldiaren bigarren erdirako proposamenak aurkezteko erakusleiho gisa erabili nahi du hura Boris Johnson lehen ministroak. Begiradak, baina, beste nonbait daude, langile faltak herrialdeko horniduran eragindako kalteetan. Izatez, Johnsonek aitortu du arazoak Gabonetara arte iraun dezakeela, eta militarrak jarri ditu kamioilari lanak egiten. Halere, baztertu egin du atzerriko langileen sarrera erraztea: «Aurrera egiteko modua ez da kontrolatu gabeko migrazioaren palankatik tira egitea».

Gasolindegiek astebete baino gehiago daramate bezeroei behar beste erregai eman ezinda, kamioilari faltak eragindako hornidura eskasia dela medio. Rishi Sunak Ekonomia ministroaren esanetan, baina, arazoa nazioartekoa da, eta Londresek ezin du bere kabuz konpondu: «Ezin dugu hagaxka magiko bat astindu mundu mailako hornidura kateko arazoak desagertzeko».

Bestelakoa da Johnsonek azaldutakoa. BBC kateari eginiko elkarrizketa batean, lehen ministroak onartu du brexit-aren eta pandemiaren ondorio dela egungo egoera. Hark, baina, merkatuaren «doikuntza epe bat» dela nabarmendu du, pauso bat gehiago dela «eredu ekonomiko hautsi batetik» aldentzeko prozesuan: «Jendeak 2016an [brexit-ak zekarren] aldaketa babestu zuenean, eta 2019an Alderdi Kontserbadorearen alde egitean, soldata txikietan, kualifikazio apaleko lanpostuetan eta produktibitate txiki kroniko batean oinarritutako eredu bati amaiera emateko bozkatu zuen».

Izan ere, hori da erregai hornidura eten duten faktoreetako bat: langile falta. Brexit-aren ostean martxan jarritako araudi berriek eta pandemiak zaildu egin dute atzerriko langileen iritsiera, eta hainbat lanpostu betetzeko arazoak dituzte; garraioan soilik ez, abeltzaintzan, ostalaritzan eta eraikuntzan ere nabaritu dute arazoa. Horri erantzuteko, Londresek aldi baterako 5.000 bisa onartu ditu kamioilarientzat —100.000 inguru beharko lirateke eskaerari erantzuteko—, eta beste 5.500 hegazti haztegietan lan egiteko prest daudenentzat. Izan ere, abeltzainek ehunka animalia sakrifikatu dituzte azken asteetan, hiltegietan nahikoa langile ez dagoelako.

Halere, lehen ministroak ez du bide horretatik jarraitu nahi. Izan ere, haren ustez, EB Europako Batasuneko ekialdeko herrialdeetako langileekiko izan duten dependentziaren ondorio da egoera: «Lan horiek soldata txikien truke egiteko prest zeuden, eta, horregatik, orain ez dira erakargarriak». Kontrara, soldata igoerak eskatu dizkie enpresariei, Erresuma Batuko langabeak erakartzeko.

Arrazoiak arrazoi, supermerkatuek hainbat produktu jasotzeko arazoak dituzte, eta gasolindegi ugarik ezin dute erregai hornidura bermatu. Galesen, Eskozian eta Ingalaterra iparraldean krisia amaitu da, «birtualki» bada ere, Petrolio Minoristen Elkartearen arabera. Egoera, ordea, bestelakoa da Ingalaterra hegoaldean. Eremu hartan eta Londresen banaketa lanak egiteari ekin diote berrehun militarrek. Escalin operazioaren parte da erabakia. 2020ko urtarrilaren 31ko deskonexioak eragin zezakeen hornidura faltari aurre egiteko prestatutako operazioa da.

Hornidura bermatzeko zailtasunak ez dira, baina, gobernuaren arazo bakarra. Azken urteetan defendatutakoaren aurka, zerga igoera bat iragarri du Johnsonek, hainbat alderdikideren haserrea eraginez. Manchesterreko kongresuko beste gai nagusietako bat da Ipar Irlandarako Protokoloa ere. Testu hartako 16. artikulua erabiltzeko eskatu diote Ipar Irlandarako ministro Brandon Lewisi. Hark aldebakarreko neurriak hartzea onartzen du, protokoloaren eraginez espero gabeko efektu negatibo bat agertzen bada. Lewisek, ordea, adierazi du aukera hori ez dagoela mahai gainean, eta Bruselarekin konponbide bat adosteko lanean ari direla.


"Lehorteak kalte bikoitza egin du"

Lehortearen eta prezioen igoeraren testuinguruan, Jeingenekoa etxeko Aberri Barandallak abeltzaintza sektorearen egoera zein den azaldu du.


Bandera horiak segituko du hondartzan

Joan den ostiralean, Hondarribiko hondartzan uren analisia egin zuten eta, horietan, bakteria bat identifikatu zuten. Hartara, bandera horia izan da hondartzan, asteburu osoan zehar.

Gaur, baina, beste analisi bat egin dute eta emaitzek ez dute ondorio positiborik eman. Beraz, bandera horiari eutsiko diote emaitza positiboa izan arte. Bainua hartzea ez dago debekaturik, baina derrigorrezkoa da 15 minutukoa izatea eta ondoren dutxatik pasatzea.

Horrez gain, karabela portugesa marmokaren presentzia dago eta horrekin lotutako bandera ere jarri dute hondartzan. Hala jakinarazi du Hondarribiko Gurutze Gorriak. Marmoka gehiago agertuko balira, bandera gorria jarriko dutela aurreratu dute.


Santizpirituar batzuek salatu dute Bergeret kaiko garabi istripu ondokoa

22 Bergeret kolektiboak sanotasun eta segurtasun arazoak salatu ditu obralekuan. Erantzunik gabe egon dira Baionako Herriko Etxeari eta obralariei igorri gutunak.

Iñaki Etxeleku

Martxoaren 9an, Baionako Santizpiritu auzoan Mohamed Kechoui langilea hilik utzi zuen garabi istripuaren ondotik muntatu zen 22 Bergeret auzotar taldea. Istripuaz geroztik, garabia erori zen Bergeret kaiko “obraleku horretako sanotasun eskasia” eta “balizko arriskuak” salatu ditu berriki. Horrez gain, informazio eske joan zaizkie herriko etxeari, eta egitasmoko obralariak diren Domofrance eta COL gizarte etxegintza egiturei, baina ez dute erantzunik jaso, taldeak deitoratu duenez. Jean Rene Etxegarai auzapezak dio heriotzaren ondorioz ireki auzi ikerketagatik ezin dela deus aitzinatu.

Martxoaren 9ko egun hura ez du ahanztekoa 22 Bergeret herritar kolektiboko Danielle Mesple-Dufourrek. Bizitegitik obralekua begien bistan du; bi leihotarik ikus dezake gainetik. “Berant aire sartu nintzen asteazken hartan: 13:00 inguru, jatekoa egin nuen. Obralekua hutsik zen, eta goizean altxatua zuten garabi besoa. 13:30ean gizon bat ikusi nuen, beltzez bezti, garabi pean”. Zenbait minutu berantago ulertuko zuen nor zen: Mohamed Kechoui garabi langilea. “Gelatik atera nintzen, eta, berriz etortzean, leihotik ikusi dut garabia erortzen, izugarriko burrunba eginez, gero, Santizpirituko karrika nagusi gainean lehertzean”. Asaldaturik atera zen karrikara beste auzotarren gisan, eta beltzez bezti zen gizona mundrunean hedailo ikusi. “Doi-doia lehenago gizon hori bizirik ikusia nuen garabi pean plataforma aztertzen”. Kechoui, garabia ongi ibiltzen zen aztertzera etorria zen Veritas enpresarentzat.

Lanjera eta sanotasuna

Sanotasun arazo handi bat ikusten du 22 Bergeret kolektiboak obren gune horretan. Aturri hegian da, eta istriputik landa biziki laster sekulako ur putzu bat sortu zen eremuan. Hainbesteraino non, istriputik “zortzi-hamar egunera, jada” garabia pausatua zen “plataforma urperatua zen”. Ur geldo handi bat da, auzo erdian utzia.

Ez zen lehen aldia ura jalgitzen zela obra gunean. Ikerketak egin dituzte auzotarrek, eta jakin dute denboran eihera bat izan zela hor. “Aturriko ur anitz bazitekeen gune horretan, ubide bat bezala bazelako errotaren itzularazteko”, kontatu du Mesple-Dufourrek. Uste du obralariek lurpe hori karrakatzearekin, Aturriri lehen bereak zituen iragan bideak berriz ireki dizkiotela.

22 Bergeret taldekoek ekainaren 29an egin zuten prentsa aitzineko agerraldia. Besteak beste, salatu dute maiatzaren 13an lehenik eta ekainaren 13an berriz, gutun bat idatzi ziotela Baionako auzapezari obra guneaz egin gogo zutenaz informazioa ukaiteko. Halaber, egitasmo horretan esku hartzen duten COL eta Domofrance etxebizitza alokatzaileei. Erantzunik gabe utzi dituztela salatu diote prentsari auzotarrek: “Ez dira guregana jin, ez digute hitzordurik proposatu”. Prentsaurreko egunean berean, Etxegarai auzapezak berak prentsa agiri bidez erantzun zien, kazetari batzuk ihardukitzea galdegin ondoan. Etxegaraik dio auzi ikerketa irekia denez oraino, “ezin” dela obralekura sartu, “ez eta deus egin ere: ura ponpatu, puskak kendu…”. Baina auzotar kolektiboak dio auzi debeku hori izanagatik “joan-etorriak” izan direla obralekuan; hala nola ekainaren 2an “Lapix enpresak obraren hesia lekuz aldatu eta pala mekaniko bat kendu zuelarik”. Taldeak dio zortzi egun berantago beste bi pertsona barnera sartu zirela.

Mesple-Dufourrek beste gertakari bat aipatu du: ekainaren 19koa. “Hain bero zen egun hartan haize kolpe bortitz bat izan zen. Aturri aldera zeuden obralekuko burdinazko hesiak aurtikiak izan ziren”. Nornahi sar zitekeen, jakinez obralekua bera “mina zelai baten idurikoa” dela, “dena zulo”. Hesiak erori ziren aldean, gainera, ondo-ondoan haurren joko parke bat bada. “Zinez biziki lanjerosa da”. Herriko Etxearen jokamoldeari buruz, Santizpirituko auzotarrari biziki adierazgarria zaio egin duten prentsaurrekotik “oren bat edo biren buruko” gertatu dena: “Norbait etorri zen hesien berriz zutik ezartzera”.

Negozioaren itzalak

Mesple-Dufourrek uste du guziz lanjerosa dela, hiriko halako guneetan etxegintza hain gotorren eramatea, ikusiz nola egiten diren —artekako langileak erabiltzen dituzten azpi-tratatzaileekin—. “Arteka eraikigabe bat agertu orduko, higiezinen sustatzaileak hor dira bizitegi berrien eraikitzeko; bizitegi sozialak eginen direlako aitzakiarekin, maiz. Badakit badela galdea, baina izugarria da holako obra bat”. Beste eraikin gora batzuen artean, behiala istil gunea zen ibai bazter mardo batean, are goragoa den garabi bat plantatzea eta hein horretako obren egitea biziki arriskutsua iruditzen zaie auzotarrei.

Ondoko eraikinaren kontra lehertu zen besondoa, baina karrikako bi auto xehatu eta bidearen bestaldeko apartamentu batera sartu zen besoaren beste punta. “Higiezin sustatzaileen proiektuak, interesak, ekonomia jokoak, politikoak… nahi ditut, baina jendearen bizia lanjerean ezartzeko baldin bada… Etxegintza sustatzaileak-politikariak-obralaritza enpresak hirukotea makur handien iturri da”, argi du Mesple-Dufourrek.

Interesak interes, ikustekoa izanen da auzi ikerketak noiz arte iraunen duen.


Sanchezek saioan hitza ez hartzeak Feijooren haserrea eragin du

Espainako Gobernuko jarduneko presidenteak ez du parte hartu Feijooren inbestidura saioan. Sozialisten izenean, Oscar Puente Valladolideko alkate ohiak hitz egin du. Haserre erantzun diote popularrek.

Pedro Sanchez Espainiako Gobernuko jarduneko presidenteak ez du hitz-erdirik egin Alberto Nuñez Feijoo PPren hautagaiaren inbestidura saioan. Arratsaldeko saioan, PSOEren txanda iritsi denean, Oscar Puente diputatu sozialista eta Valladolideko alkate ohia igo da tribunara, denen harridurarako.

Puentek M28ko bozak irabazi zituen Valladoliden, baina PPren eta Voxen arteko akordioaren ondorioz, alkatetza galdu zuen. Sozialistek nahita aukeratu dute, Feijoori gehiengorik ez duela aurpegiratzeko. Keinu horrek guztiz haserretu ditu popularrak, eta Feijook gogor hitz egin du Sanchezen kontra. "Sei eztabaida eskatu zenizkidan kanpainan, eta bigarrenean ez zara parte hartzeko gai izan", esan dio.

PPko diputatuek txalo zaparrada batekin babestu dute euren hautagaia, eta "koldarra, koldarra" oihuekin deitoratu dute Sanchezen jarrera:

Sei akordio handi

Goizean egin duen inbestidura hitzaldian, Feijook sei akordio handi ixtea eskaini die Kongresuko diputatuei, PPren bakarkako Exekutiboarekin, baina ez "bakardadean", baizik eta Behe Ganberaren "lan kolektiboarekin".

Presidente izateko babesik ez duela ikusita, Feijoo gainerako indarrei zuzendu zaie, eta beharrezko gehiengoa lortzea espero duela esan du, "gutxi batzuen onurarako interes-koalizioak atzean utzita" eta "guztiei mesede egingo dien estatu-itun handien aro berri bat irekiz".

Feijook hiru proposamen egin ditu: "blokeak eta blokeoak atzean uztea", "herrialdearen egonkortasuna bermatzea" eta "erreforma-programa bati ekitea akordio handien bidez, orokorrean eta erkidegoz erkidego".

Era berean, Feijook indar ezberdinekin hitz egitea aldarrikatu du, eta "hasieratik" EH Bildu baino ez du baztertu. Horren inguruan esan du "legez debekatu" beharko litzatekeela "euren zerrendetan terroristak eramatea eta ETAko kideei omenaldiak egitea".

Era berean, eskerrak eman dizkie Vox eskuin muturreko alderdiaren 33 diputatuei eta Coalicion Canaria eta UPN alderdien 2ei, "babes arduratsua eta eskuzabala" eman diotelako eta euren babesa Gobernuan lekua izateko eskaria eginda baldintzatu ez dutelako.

Feijook hitz hauekin ireki du inbestidura ekitaldiko hitzaldia: "Ez dut amnistiaren legea babestuko, printzipioak ditudalako eta esanekoa naizelako".

Bere lehen berbaldian, PPko buruzagiak argi utzi du Konstituziotik at ez dagoela demokraziarik, eta azpimarratu du espainiarren gehiengoa ordezkatzen duela, eta gehiengo horrek ez zuela uztailaren 23an amnistia eta autodeterminazioa aurreikusten zuen programa bat babestu.

"Madrilgo kaleetan berdintasuna eskatu zutenei zor diet, espainiarren gehiengoari", berretsi du. Nazioak bizi duen "hil edo biziko" momentua mintzagai, nabarmendu du inolaz ere ez dela onargarria amnistia Konstituzioaren barruan, "ez etikoki, ez juridikoki".

"Ez dago hori justifikatzen duen helbururik, ezta Gobernuko Presidentetzak ere, nahiz eta batzuk hortik igarotzeko prest dauden", esan du. "Nik ez dut men egingo, ez dut botoa eman didatenen konfiantza traizionatu nahi", erantsi du.

Horren esanetan, bera presidente bada, desleialtasun delitu berri bat jasoko du Zigor Kodean, aurreko legealdian Pedro Sanchezek indargabetutako sedizio delituaren "mamia" berreskuratze aldera. Halaber, diru publikoaren erabilera bidegabea are gehiago zigortu nahi duela esan du.

Azkenik, "fidatzeko presidentea" izango litzatekeela adierazi du, eta politikari guztiei elkarrizketa "zintzoa" eta politika integratzailea eta ez-baztertzailea berreskuratzeko eskatu die.

Ia bi orduz hitz egin du Feijook, eta "herriarentzat eta Ganbera honentzat fidatzekoa" dela azpimarratu du.

PPko buruak bi minututik gorako txalo zaparrada jaso du PPko diputatuen aldetik, erkidegoetako presidenteen begiradapean.

Francina Armengol Kongresuko presidenteak bertan behera utzi du osoko bilkura, eta 15:30ean ekin diote berriro saioari, talde parlamentarioen txandarekin, handienetik txikienera.


Haur jokoak, talo jatea eta diskofesta izanen dituzte Aurtitzen ortzirale honetan

Iturengo Pulunpa eskolako jantoki gestoreak martxoaren 25erako plana antolatu du. Ortziralean 18:00etan hasita haur jokoak izanen dituzte Aurtizko Koianea Txikia pilotalekuan, ondotik talo jatea eta akitzeko diskofesta izanen dute, denak kantuan eta dantzan aritzeko. Besta honekin jantokiaren alde sos batzuk atera nahi dituzte.


Athleticek Oscar De Marcosen kontratu berritzea baieztatu du

Akordioa jokalariak berak aurreratu zuen duela bi aste prentsa aurrean. 2023ra arte izango da zuri-gorria.

Oscar de Marcos eta Athletic Club akordio batera iritsi dira denboraldi honen amaieran amaitzen zen kontratua 2023ko ekainaren 30era arte luzatzeko. Sinadura gaur egin da Ibaiganen, Aitor Elizegi presidentea eta Rafa Alkorta kirol-zuzendaria bertan zirela.

Laguardiakoa 2009-10 denboraldian iritsi zen Lezamara eta denboraldi horretan bertan egin zuen debuta Young Boys talde suitzarraren aurka Europa Leagueko kanporaketa batean.

33 urte bete berri ditu eta dagoeneko 452 partida jokatu ditu Athleticen kamisetarekin 13 denboraldietan. Historia zuri-gorrian bederatzigarren postuan dago jokatutako partidei dagokienez.

Gaur egungo taldeko kapitainetako bat da. 22 partida jokatu ditu aurten, horietako bi Kopan eta beste bi Superkopan. Gol bat sartu du denboraldi honetan eta 35 orotara lehoi gisa.


Pentsio sistema izan dute hizpide Kortajarenak eta Esnaolak

'Guk gure pentsioak' izenburupean, hitzaldia eskaini zuten atzo Nerea Kortajaren EH Bilduko legebiltzarkideak eta Marian Esnaola Duintasuna elkarteko kideak, Azkoitiko Elkargunean.

Atzoko solasaldiko irudia. (Azkoitiko EH Bildu) Guk gure pentsioak izenburupean, hitzaldia eskaini zuten atzo Nerea Kortajaren EH Bilduko legebiltzarkideak eta Marian Esnaola Duintasuna elkarteko kideak, Azkoitiko Elkargunean. Hainbat lagun bertaratu zen pentsio sistemari buruzko solasaldia entzutera.


Donostia Ospitalean heliazalera bat jartzea proposatu du EH Bilduk Legebiltzarrean

Osasun Sailak Donostiako osasun hiria handitzeko egitasmoa iragarri duela kontuan hartuta, EH Bilduk proiektu horretan heliazalera bat txertatzeko proposamena aurkeztu du Legebiltzarrean, “azpiegitura horrek pazienteen lekualdatzeak hobetzea ahalbidetuko lukeelakoan”, azaldu du Rebeka Ubera EH Bilduko legebiltzarkideak. “Gaur egun, Osakidetzaren helikopteroak Intxaurrondoko suhiltzaileen basea erabiltzen du, eta hortik anbulantzia batek eramaten ditu pazienteak Donostia Ospitalera. Ospitaleak heliazalera bat izango balu, denborak murriztuko lirateke, bai eta pazienteak leku batetik bestera mugitzeak dituen arriskuak ere. Donostiakoa da, gainera, horrelako azpiegitura bat ez duen EAEko ospitale unibertsitario bakarra”, gaineratu du.

Heliazalera ez ezik, Gipuzkoako Emergentziak ESIko koordinazio zentro berri bat ere eraikitzea proposatu du Uberak. “Koordinazio zentro horrek gaur dituen instalazioak ez dira egokiak, eta espazio berri bat proiektatzeak anbulantzia base bat bertan kokatzeko aukera ere emango luke”, azaldu du.

Azkenik, EH Bilduko legebiltzarkideak azpimarratu du Donostiako osasun hiriaren kontzeptuak azpiegituretatik harago joan behar duela eta Osakidetzaren kontratazio politikaren aldaketa ere ekarri behar duela, “zerbitzu guztietan behar adina profesional bermatzeko”.


Imanol Aleson: "Argi dut ez naizela bakarka lehiatuko Ehunmilaken datozen edizioetan"

Aleson eta Oñederra azkoitiarrek osatzen duten taldea lehena izan da Ehunmilak proban. Egun bat, hiru ordu eta 25 minutu behar izan dituzte lasterketa amaitzeko. Alesonen arabera, "oso desberdina" izan da taldeka lehiatzea.

Gipuzkoako hainbat mendi eta herri igaro ostean, larunbatean amaitu zen Ehunmilak ultra trail proba, Beasainen. Ixaka Oñederra eta Imanol Aleson azkoitiarrek Julian Morcillo madrildarrarekin osatutako Burugogorrak taldea izan zen lasterketaren helmugara iristen lehen taldea, errekor eta guzti, gainera. Egun bat, hiru ordu eta 25 minututan iritsi ziren Burugogorrak taldeko kideak lasterketaren helmugara; 21:28an heldu ziren Beasainera, hain zuzen ere.

Alesonek adierazi duenez, taldeka lehiatzea "oso desberdina" izan da. Azkoitiarrak aurretik zazpi aldiz parte hartu du Ehunmilak proban bakarka, eta horietatik hirutan irabazi du. Bi urtez parte hartu gabe egon ostean, Oñederrarekin eta Morcillorekin batera lehiatzea erabaki zuen. "Aurtengo edizioan lasterketaz gozatzeko aukera gehiago izan dut, eta lasaiago ibili naiz", adierazi du azkoitiarrak. Hiru lasterkariak oreka topatzeko orduan "nahiko ondo" ibili zirela gaineratu du Alesonek, eta "ondo uztartu" zituztela indarrak proban. Alesonek argi du: "Ez naiz bakarka lehiatuko Ehunmilaken datozen edizioetan". Taldeka lehiatzea, ordea, ez du baztertzen. Halere, beste lehiaketa batzuk probatzea nahiko lukeela adierazi du azkoitiarrak.

Ostiralean, 18:00etan abiatu zen lasterketa Beasaindik, eta iluntzean Azpeititik eta Azkoititik igaro zen proba. 21:00 aldera iritsi zen lehen lasterkaria, Jon Aizpuru, Elosuara. Korrikalariek Madariagarako bidea hartu zuten Elosuatik. Azpeititik, berriz, gauerdian igaro ziren korrikalariak; Xoxotetik behera jaitsi ziren parte hartzaileak Azpeitiko plazara. Handik pasatzen lehena ere Aizpuru izan zen, eta Azoka Plazan geldialditxoa egin zuten berak nahiz gainontzeko korrikalariek, jan-edanerako postua eta medikuak baitzeuzkaten zain bertan. Ondoren, Zelatun aldera jarraitu zuten lehiakideek.Guztira, 474 korrikalari abiatu ziren ostiralean Beasaindik, eta horietako hainbat ziren eskualdekoak.

Azpiazu, laugarren

Ehunmilak probaz gain, beste bi proba ere izan dira asteburu honetan Gipuzkoan; G2H eta Marimurumendi lasterketak, hain zuzen ere. Bi proba horietan ere, eskualdeko hainbat korrikalari lehiatu dira. G2H proban 88 kilometroko ibilbidea egin zuten lehiakideek, eta Nerea Azpiazu azpeitiarrak laugarren postua eskuratu zuen emakumeen mailan. Azpiazuk hamabost ordu eta bi minutu behar izan zituen helmugara heltzeko. Bestalde, Unai Zialtzeta azpeitiarra ere fin ibili zen G2H lasterketan, eta mutilen mailan zazpigarren postua erdietsi zuen; 11 ordu eta hemezortzi minututan egin zuen lasterketa Zialtzetak.


«Etorkizuna ehuntzeko» garaia iritsi da

Ekainaren 21ean Euskal Herriko hiriburuetan egingo dituzten ekitaldiak babesteko atxikimenduak biltzen ari da Gure Esku Dago. Larunbateko Ehuntze Eguna erabiliko dute herritarren ilusioa pizteko.Ekainaren 21a gerturatzen ari den heinean, Gure Esku Dago egitasmoa lanean ari da, herriz herri. Guztiek data bera dute abiapuntu eta helburu. Egun hori ezagutarazteko eta herritarrak martxan jartzeko, makina bat ekitaldi antolatu dituzte Urola Kostako udalerrietan larunbat honetarako. Beraz, Ehuntze Eguna ospatuko dute Euskal Herriko txoko askotan, eta «etorkizuna josteko» unea iritsi dela erakutsiko du Gure Esku Dago-k.

Joan den urtean, egitasmoari atxikimendua emateko giza-kateko metroa erosi behar zuten euskal herritarrek. Horrela osatu zituzten Durangotik Iruñea arteko 123 kilometroak, eskuz esku. 150.000 herritarrek parte hartu zuten ekimen hartan.

Aurtengoan, oihala jostea edo margotzea izango da bidea ekainaren 21ean erabakitzeko eskubidearen irudia islatuko duen hautetsontzi erraldioa eratzeko. Izan ere, data horretan hautetsontziak irudikatuko dituzte euskal herritarrek Donostian, Bilbon, Iruñean, Baionan eta Gasteizen. Urola Kostako bizilagunei Anoeta futbol zelaira joatea suertatuko zaie. Hala, hilabete hauetan jasotako atxikimenduekin eta oihalekin osatuko dute ekainean hautetsontzia Donostian.

Helburuaren bila

Helburu hori lortzeko, Azpeitiko Gure Esku Dagok lokala ireki du atxikimenduak lortzeko, joan den urteko toki berean, Foru Ibilbide kaleko 7. zenbakian. Azpeitiarren xedea da ekainerako 2.000 atxikimendu biltzea, eta 500 pertsona joatea Anoetako ekitaldira. Joan den urtean 1.500 herritarren babesa lortu zuten.

Bestalde, Azkoitian, 600 atxikimendu eskuratu dituzte dagoeneko, eta beste 100 lortzeko helburua dute, epe motzean.

Kostara begira jarriz gero, Orion ere lanean ari dira, eta argi dute «garrantzitsua» izango dela ekaineko hitzordua: «Ekainaren 21a etorkizunari begira jartzeko eguna izango da. Gure oihalekin orain hautetsontzia irudikatuz, etorkizunean erabakia hartzeko bidean aurrerapauso garrantzitsua emango dugu herritarrok egun horretan».

Zarautzen ere 2.400 babesen marka hausten saiatuko dira. Iaz, 1.000 pertsonatik gora izan ziren giza-katean, eta zifra hori hobetzea espero dute. Haiek Patxiku kaleko 1. zenbakian jarri dute lokala, santamarinetan taberna jartzen duten gunean.

Herri ia gehienetan hasi dira ekintzak egiten eta atxikimendua lortzeko lanean. Larunbatekoa mugarria izango da, termometroa.


Way down

Jaume Balaguero zinema zuzendariaren azken filma banku lapurretari buruzkoa da eta zentratzen da ingeniari baten saiakeretan Espainiako Bankuan sartzeko. Hegoafrikako futbol txapelketaren finala jokatzen den bitartean egitea da bere asmoa. 118 minutu. 3,5 euro umeentzat eta 4,5 euro helduentzat.


Txema Añibarro: "Lehiakorrak izaten bagara, emaitzak etorriko dira"

Anaitasunako gizonen lehen taldeak entrenatzaile berria du: Txema Añibarro (Zeberio, Bizkaia, 1979). Hilabete eskas darama Azkoitiko taldearekin lanean, eta hartutako erabakiarekin asmatu duelakoan, "oso motibatuta eta pozik" dagoela ziurtatu du Zarautzen bizi den zeberioarrak. Denboraldiaurreko martxaz, denboraldirako helburuez eta beste hainbat kontuz aritu da Hitzarekin.

Ia hilabete daramazu Azkoitian. Zer moduz hartu zaituzte?

Egia esan, oso ondo. Aurretik entzunda neukan jokalari oso onak zeudela taldean, eta hemen daramadan denboran, hori baieztatu besterik ezin dezaket egin. Lehendabiziko aste hauetan asko lagundu didate, asko erraztu dizkidate gauzak, eta ikusi dut sekulako giroa dagoela taldean. Badakit futbola dela eta emaitzek agintzen dutela, baina garrantzi handia ematen diot joaten naizen lekuan pertsonak topatzeari, eta ikusi dut hemen balore oso onak dituen jendea dagoela, jende umila, eta horrek harritu egin naun, gaur egun, batez ere futbolaren munduan, ez baita ohikoena. Beraz, oso motibatuta nago eta lanerako gogoz.

Anaitasunara etortzeko proposamena jaso zenuenean, asko kostatu al zitzaizun erabakia hartzea?

Aukera sortu zitzaidanean, ilusio handia egin zidan, eta asko pentsatu gabe eman nuen baiezkoa. Emaitzek esango dute, baina momentuz oso gustura nago hartutako erabakiarekin; nik uste asmatu egin dudala.

Nolako taldea topatu duzu?

Taldeko jokalari gehienak herrikoak dira, herrikoak eta maila handikoak, eta Hirugarren Mailan ez da batere ohikoa izaten hori; beraz, uste dut goraipatzekoa dela talde batek lan egiteko modu hori izatea. Anaitasunaren filosofia da etxeko jokalari gazteei aukera ematea, hori asko zaintzen dute eta emaitzak ematen ditugu gainera, eta aipatzekoa da hori. Gazteei futbolean jarraitzeko indarra ematen die horrek, egunen batean lehen taldean jokatzeko aukerak izan ditzaketela pentsatzeak, eta hemen, beste klub askotan baino errazagoa izango dute lortzea, asko zaintzen dutelako hori.

Uztailaren 31n ekin zenioten lanari. Zer moduz joan dira lehendabiziko aste hauek?

Ondo, pixkanaka-pixkanaka ari gara martxa hartzen. Kontuan izan behar da jokalari gehienek, futbolean jokatzeaz aparte, lan egiten dutela, eta abuztuan izan dituztela oporrak. Futbolari dagokionez, ez dira eliteko jokalariak, baina egunero eliteko jokalariak balira bezala entrenatzen dira, baina horretaz gain, bakoitzak bere lana du, eta hori zaindu beharra dago. Beraz, pixkanaka-pixkanaka joan gara taldea batzen, eta ari gara entrenamenduen dinamikan sartzen.

Entrenatzaile gisa, asko eskatzen al diezu jokalariei? Oso exijentea al zara?

Hori hobeto erantzungo lukete jokalariek, baina bai, baietz esango nuke. Jokalari nintzenean ere nahiko exijentea nintzen neure buruarekin, gehiegi ere bai askotan, eta gustatzen zait besteekin ere hala izatea, duten onena eman dezaten. Hala ere, naturaltasunez jokatzen dut jokalariekin. Gaur egun naturaltasuna falta da, eta gustatzen zait jokalariek gertuko ikus nazaten, azkenean gertuko eta konfiantzazko harremanak eraikitzea denon onerako dela uste baitut. Ez dut uste jokalarien eta entrenatzailearen artean inolako hesirik edo hormarik egon behar duenik.

Taldean aldaketa esanguratsurik egon al da pasa den denboralditik hona?

Bi jokalari berri etorri dira, Aimar Marcos alegiarra eta Gorka Crespo tolosarra, baina gainerakoan, blokea mantendu egiten da. Denboraldiaurrean gazte batzuk ere ari dira gurekin entrenatzen eta jokatzen, gaitasun handiko gazteak gainera, aurki lehen taldean aritzeko aukerak izango dituztenak, eta atentzioa eman dit ikusteak taldean denbora asko daraman jendeak nola zaintzen dituen gazte horiek.

Dagoeneko hiru lagunarteko jokatu dituzue. Nola ikusi duzu taldea zelaian?

Lehenengoa Touringen aurka jokatu genuen eta 4 eta 0 galdu genuen; bigarrena, Deusturen kontrakoa, 4 eta 1 irabazi genuen; eta hirugarrena, Beasainen kontra, hutsean berdindu genuen. Beraz, batean lau gol jaso genituen, eta bestean lau sartu. Hala ere, denboraldiaurrean garrantzitsuena da sasoi puntua hartzea eta inork minik ez hartzea, bi aste bakarrik gelditzen baitira denboraldiari ekiteko. Eta horrez gain, elkar ezagutzeko ere asko balio izaten dute partida hauek. Joan den denboraldiko partidak-eta ikusten aritu naiz eta egunerokoan ere ari naiz ikusten jokalari bakoitza nolakoa den, baina partidetan beste tentsio bat egoten da eta gustatzen zait ikustea jokalari bakoitza nola moldatzen den. Dena dela, esan beharra daukat alde horretatik ere asko erraztu dizkidatela gauzak. Adibidez, taldearekin lanean hasi aurretik Xabi Artetxe lehengo entrenatzailearekin kafe bat hartzeko eta taldeari buruz hitz egiteko aukera izan nuen, eta asko eskertzen diot hori. Horrelako jendea ez da edozein tokitan topatzen.

Denboraldirako helburuak-eta ezarri al dituzue dagoeneko?

Mailari eustea bermatu behar dugu ahalik eta azkarren, baina hortik haratago, sailkapenari dagokionez eta, ezer zehatzik ez dugu ezarri oraingoz. Helburua izango da lehiakorrak izatea beti, eta horretarako, ezinbestekoa izango da egunerokoan lana gogoz egitea eta entrenamendu bakoitzera pozik eta disfrutatzeko gogoz joatea. Hori egiten badugu, taldea ondo joango da; bestela, ez.

Zuk, entrenatzaile gisa, zer ekarpen egin diezaiokezu taldeari?

Ez gara ez Guardiola eta ez Mourinho, baina entrenatzaile bakoitzak bere estiloa dauka eta garrantzitsua da erregistro desberdinak izatea ere, zerbait gaizki doanean aldaketarako gaitasuna izatea. Nire helburua izango da gazteak entrenamenduetara gustura etortzea eta talde lehiakor bat egitea, eta, noski, asteburuetan irabaztea. Badakigu futbola nolakoa den, ondo jokatzen duzun guztietan ez duzula irabazten, eta alderantziz, eta boladak ere izaten direla; baina lehiakorrak izaten bagara, emaitzak etorriko dira.

Zenbateko garrantzia ematen diozu alde psikologikoari?

Entrenatzaile baten lanik zailena izaten da taldeko jokalari guztiak gustura izatea, jokatzeko aukera gutxiago izaten duen hori ere pozik eta motibatuta izatea taldeak bere beharra duenerako. Horretarako, ezinbestekoa da hemezortzi jokalarietako bakoitza ondo ezagutzea, eta bakoitzari behar duena ematen jakitea, bakoitzaren beharrak desberdinak izaten direlako. Batek beharko du gogor egitea, beste batek konfiantzaz jardutea, beste batek beharko du besarkada bat… Horretan saiatzen ari naiz eta ea asmatzen dudan; mutilak behintzat primerakoak dira.


Athleticek puntu bakarra lortu du, azken minutuetan 1-0ekoa irauli arren

Bilbotarrek bina egin dute Mestallan Valentziaren aurka, Villalibrek eta Raul Garciak egindako golekin.

Valentziak eta Athleticek bina amaitu dute Mestallan jokatutako 13. jardunaldiko partidan. Bi taldeek neurketa irabazteko aukerak izan dituzte; bilbotarrek 1-0eko markagailua irauli dute, baina azkenen puntu banarekin konformatu behar zian dute bi taldeek; sari eskasa, biek dituzten beharrizanetarako.

Gaizka Garitanoren taldea erasokorrago atera da lehen minutuetan, eta sarri inguratu dira Jaumeren atera, baina arrisku handirik sortu barik.

Gauzak 25. minutuan aldatu dira: Uros Racicek baloia zutoinera jaurti eta gutxira, Dani Garciak penaltia egin dio Maxi Gomez uruguaiarrari. Jaurtiketa Solerrek egin eta Valentzia aurretik jarri du markagailuan.

Bigarren zatian, Garitanoren taldea berdinketaren bila atera da, eta saria 55. minutuan iritsi da, Villalibrek egindako golarekin. Erdiraketa Yurik egin du, ezkerreko aldetik.

Ondoren, bilbotarrak aurretik ere jarri dira, zelaira atera berria zen Raul Garciak jaurtitako penaltiari esker. Jaumek baloia ukitzea lortu du baina ez da jaurtiketa desbideratzeko gai izan.

Valentzia okerren ibili denean iritsi da binakoa, Manu Vallejok egin du, Unai Simonen huts galanta aprobetxatuta.

Fitxa teknikoa:

2 - Valentzia: Jaume, Wass (Correia, 71. min), Gabriel, Diakhaby, Lato, Racic, Soler, Yunus (Cheryshev, 59. min), Guedes (Jason, 71. min), Vallejo eta Maxi Gómez.

2 - Athletic: Unai, Capa (Óscar de Marco, 68. min), Yeray, Íñigo Martínez, Yuri, Dani García, Vesga (Unai López, 46. min), Williams, Muniain (Unai Nuñez,85. min), Berenguer eta Villalibre (Raúl García, 77. min).

Golak: 0-1, 25. min. Soler, penaltiz. 1-1, 54. min: Villalibre. 1-2, 79. min: Raul Garcia, penaltiz. 2-2, 83. min: Manu Vallejo.


24 eta 40 urte bitarteko lau gizon atxilotu dituzte, Usansoloko etxe batean lapurreta egiteagatik

Ertzaintzak, Galdakaoko Udaltzaingoarekin lankidetzan, lau gizon atxilotu ditu, Usansoloko etxebizitza batean lapurreta egitea egotzita. Ertzaintzak susmoa du atxilotuek era horretako lapurretetan espezializatutako talde antolatu bat osatzea.

Gertaerak ekainaren 20an, asteartez, jazo ziren 13:30ak aldera. Lekukoek Ertzaintzara deitu zuten bi pertsona Usansoloko etxe batean sartu zirela eta gero auto batean presaka ihes egin zutela esanez.

Segurtasun Sailak adierazi duenez, bi pertsona Usansoloko etxe batean indarrez sartu ziren, barruan inor ez zegoenean, eta dirua eta objektu batzuk lapurtu ondoren, auto batean ihes egin zuten. Autoa handik laster aurkitu zuen Udaltzaingoaren patruila batek.

Agenteek autoan zihoazen bidaiariak, lau gizonezko, identifikatu zituen. Bi gizon horietako biren deskribapen fisikoa ustezko lapurrenarekin bat zetorrela egiaztatu zutenean, susmagarriak atxilotu egin zituzten.

Ertzainek egiaztatu zuten etxe batean lapurreta egin zutela eta dirua eta objektu batzuk hartu zituztela. Gainera, jakin ahal izan zuten etxeetan egindako lapurretekin erlazionatutako polizia-aurrekariak zituztela, eta era horretako delituetan espezializatutako talde antolatu bateko kideak izan zitezkeela.

Atxilotuek 24, 26, 38 eta 40 urte dituzte. Atzo, asteazkenez, jarri zituzten agintari judizialaren eskuetan.


Alpinismo ikastaroa antolatu du Lagun Onak Mendi Bazkunak otsailaren 25eko astebururako

Belaguan izango da ikastaroa, Gipuzkoako Mendizale Federazioko gidek zuzenduta. Plazak mugatuak dira, eta parte hartu nahi duten kideek ahal bezain pronto eman beharko dute izena.

Otsaileko azken asteburuan, hilaren 25ean eta 26an, Lagun Onak MB Belaguan izango da, Gipuzkoako Mendizale Federazioarekin batera alpinismo ikastaroa egiten. Neguan mendian seguru ibiltzeko funtsezko ikastaroa izango da, eta bazkunak azaldu duenez, norberaren mailara egokitzen saiatuko dira.

Plaza mugatuak izango ditu ikastaroak, eta lehenbailehen eman beharko da izena, 620 64 83 10 telefono zenbakira mezua bidalita. Lagun Onaken webgunean aurkitu daiteke egitasmoari buruzko informazio guztia, baita izena emateko prozedura ere.

Helduei zuzendutako ikastaroa da, eta parte hartzeko ezinbestekoa da mendian federatuta egotea eta Lagun Onak Mendi Bazkunako bazkide izatea. Ikastaroan parte hartzen duen kide bakoitzak 150 euro ordaindu beharko du.

Otsailaren 25ean, autobusa 05:00etan irtengo da anbulatorioaren aurretik, eta puntualitatea eskatu du bazkunak. Halaber, irteerara eraman beharrekoak honako hauek direla jakinarazi du: lotarako zakua, elurretarako arropa egokia, larunbat eta igande eguerdietarako jatekoa, kranpoiak, pioleta, kaskoa eta arnesa.


Erreferendumaren aldeko sinadura bilketa


Txirrita asfaltatzen, gaur eta bihar

Gaur goizean hasi dira Txirrita kalearen asfaltatze lanak, eta printzipioz bihar amaituko dituztela jakinarazi du Hernaniko Udalak.

Trafikoan ahalik eta eraginik txikiena izateko asmoarekin, errepidea bitan zatitu dute eta lanak txandaka egingo direla azaldu du Hernaniko Udalak: «modu honetan, galtzadaren erdi batean ibilgailuak pasa ahalko dira».

Autobusei eragingo diete bi egun hauetan zehar egingo diren lanek. Izan ere, asfaltatze lanen artean, gaur egun txikituta dagoen autobus geltokiaren oinarria sendotzen lanak egingo dira. Beraz, Udalak aditzera eman du, lanak egin bitartean, autobusek ezingo dutela ohiko lekuan aparkatu: «geldialdia beste aldean edo aurrerago egin beharko dute». Bi egun hauetan, beraz, ezingo da erabili geltoki hau: «soilik bidaiariak igo eta jaisteko bakarrik gelditu ahala izango dute autobusek, zona honetan».


Bost kantu kutunak: Alexander Zubizarreta

KARKARAk sail berria abiatu du. Arlo desberdinetako herritarrei gustukoen dituzten bost kantu zerrendatzeko eskatu zaie, horiek aukeratu izanaren arrazoiak laburbilduz. Alexander Zubizarreta musikariak egin du udazkeneko aurreneko zerrenda.

1. By The Way —Red Hot Chilli Peppers—. "Gaztetxoa nintzela, osabaren etxean nengoen batean entzun nuen lehen aldiz abestiak izena ematen dion diskoa. Ez nuen musika arloko ezagutzarik orduan, baina kantak barrenak mugitu zizkidan. Hortik sortu zitzaidan taldea gehiago ezagutzeko interesa. Abiapuntu garrantzitsua izan da Red Hot niretzat, eta influentzia handia ere bai".

2. Look on —John Frusciante—. "Red Hot ezagutu eta gero, taldeko gitarra jolearen, John Fruscianteren kantak eta diskoak entzun nituen. Oso berezia iruditu zitzaidan berehala, eta oraindik ere hala iruditzen zait. Azken aldian atera dituen kantak oso eroak dira, ez zaizkit gehiegi gustatzen, baina miresmen ikaragarria diot, bere diskoak ikaragarriak baitira".

3. Will to survive —RKL—. "Surf, skate eta hardcore giroko talde ikonikoa da. Derrigor behar dute zerrenda honetan. Haien musika entzunda, surf egiteko gogo ikaragarria pizten zait".

4. Potenkim City Limits —Propagandhi—. "Hardcorearekin jarraituz, nigan influentzia handia izan duen taldea. Zuzenean ikusi nituen duela hiru urte, ikaragarria izan zen kontzertua. Gitarraren riff azkarrak oso onak dira, melodikoak. Astun eta motelagoak ere apartak dituzte".

5. Be Smart Be Quick — Dean Dirg— "Citizen Kane taldea izan genuenean, musikari hauek guretzat eredu izan ziren. Hauen rollora hurreratzen saiatu ginen, oso argi genuelako nolako musika egin nahi genuen. Giranicen irekiagoak gara zentzu horretan".


Gutuna: “Bidasoa ibaia S.O.S”

Zoritxarra soilik albiste bilakatzen denean, gizartea gaixorik den seinaletzat jo daiteke, inolako zalantzarik gabe. Igandeko albiste beltzak ez du komunikabideetan askorik iraunen, aurreragoko gaiak eta arazoak baitaude gizartean: oporrak, hondartza, terrazak, eguraldia, ez txertatzeko “libertatea”, pandemia e.a.

Hala ere, aspaldi honetan, Afrikatik datorkigun gazte andana ez da eten, ezta etengo ere. Zoritxarrez, Irungo paisaian txertaturik daude eguneroko bizitzan. Geltokian, Martindozenea aldean, Arretxe gainean, Behobiako elizaren atzealdean… Puntta aldeko autobidearen zubi azpian, Alundako artasoroen inguruan, San Juan Harri plazan eta, batik bat, Bidasoa ibaiaren hegian, ibaia zeharkatzeko aukera eta guneren baten bila; binaka, launaka… noraezean ibaiari so, zubiko jendarmeak zelatan eta hauek saihestea lortuz gero, Urruñarako patarraren hasieran beste batzuek zain dituztela.

Atzo bertan, zubi-zubian zeukaten gazte bat, autoak eta oinezkoak batetik bestera lasai asko gindoazen bitartean. Bidasoa ibaiaren ederra madarikatu bilakatzen ari da, eta ingurukook comosino.

Harrera Sareak artatzen ditu, baina erakunde guztiek aintzakotzat hartzen ez dituzten bitartean, zoritxarreko albisteak sortuko dira. Noren egitekoa da, zinez?

Igande goiza, Biriatuko Larretxeko bordatik ekin diogu ibiliari. Usaitako jentiletxean ezkerretarantz joz, Filtra ingurura heldu gara, handik beste bi jentiletxeren albotik ubide gainean den bidea jarraitzeko. Uda bete-betean denez, iratzea, laharra eta otea su batean dago eta inor gutxi ibiltzen den tokia izaki, makila batez baliatu behar da zenbait lekutan sasia joz aitzinera egiteko. Eguzkia indarrean da. Jendea dator. Hara! Lau mutil gazterekin egin dugu topo. Gazte, sasoiko eta beltzaranak, Xoldoko gaineko urtegitik beherantz zetozen. Ez dira Ibardin aldera doazen ohiko turista mendizaleak, Kongo Brazzavilletik auskalo zergatik eta noiz irten, eta gaur goizeko 11:45ean Lapurdiko mendi bateko bidezidor galdu batean galdurik burua galdu gabe bide bila doazenak baizik.

Musaje alai, abegikor eta eskertsukoak ziren. Pariserako asmotan zihoazen. Argibide labur batzuk eman ondoren, pixkanaka sasi, lahar, sastraka eta iratze artean ezkutatu dira; gu, ostera, geure mendi ibilaldiarekin jarraitu dugu. Mundu bat, mundu bi ala mila mundu, batak bestearekin ezertxo ere jakin nahi ez dutenak.

500 metro barru errepide batekin egingo zuten topo; zibilizazioa. Handik aurrerakoaren berririk ez dugu. Ez dakigu harrapatu dituzten edo, hala ez bada, zer jan eta gaua non emango duten, zeren eta Paris “zoragarria” ez da hurrean.

Atzoko abentura, gaurko abentura… etxetik irten zirenetik zenbatgarrena ote dute? Urteroko uso pasea balitz legez ikusten baditugu, gizartearen porrotaren adierazle izanen da.


Mikel Perez "El Conquistador del Caribe"ko irabazlea, gaur, "Biba Zuek! "en

Aurretik, ezbehar handiak pairatu dituzten eta, ondorio larriekin bada ere, bizirik atera ziren zenbait gonbidatu hartuko ditu saioak.

Gaur "Biba Zuek!" saioak ezbehar handiak pairatu dituzten eta, ondorio larriekin bada ere, zorionez, bizirik atera ziren gonbidatuak hartuko ditu. Asier Zabaletari, adibidez, hiru urte zituenean Donostiako Aste Nagusiko su artifizialek gainean eztanda egin zioten, eta, ondorioz, iktus bat izan zuen. Egun, 39 urte ditu, baina ezin du bizitza normalik egin.

Bigarren orduko gonbidatua Mikel Perez izango da, iazko "El Conquistador del Caribe" saioko irabazlea. Marta Elvira eta Jon Garate lagun izango ditu, eta saioaren bukaeran, asteazkenero bezala, Aritz Ganboa artzainari ongietorria emango diote platoan.

"Biba Zuek!" saioa astelehenetik ostiralera izaten da ikusgai ETB1en eta eitb.eus-en, 18:00etan hasita, zuzenean, Maddalen Arzallus eta Xabier Sukiaren eskutik.


'Ongi etorri lagun' haurrentzako antzezlana abenduaren 18an Iruritan

Zirtaka antzerki taldearen eskutik, Koldo Zelestinok zuzenduriko Ongi etorri lagun antzezlan musikatua izanen da abenduaren 18an, ortziralean, Iruritan. Damaso Zabalza Gizarte Bilgunean dute hitzordua, 17:00etan.

Sinopsia

Mari Leka eta Panpoxa ikaskideak eta lagunak eskolara hainbat haur etortzen ari direla ohartzen dira. Batzuk gurasoek ekarriak, bertzeak gerratik ihesi, adoptatuak... Lan horren bidez, egungo gizartea islatu nahi dute, kanpotik etorritako haurren egoera eta Euskal Herrian integrazioa landuz. Antzezlan musikatua da eta kantak hainbat jatorritakoak dira: Zambia, Angola, Bolivia, Sahara, Errumania... Horren bidez, haur guztien integrazioaren aldeko aldarria egin nahi dute, norberaren kulturatik abiatu eta Euskal Herriko errealitatera hurbilduz.

Izen-ematea

Edukiera mugatua izanen denez, bertaratu nahi dutenek 689 03 50 78 telefonora deituz eman dezakete izena.


Arrastaka mendi taldearen ekintzak hastear dira

KIROLA // Abian da Arrastaka Mendi Taldearen jardueren egutegia. Goi-mendian ibiltzeko hastapen ikastaroarekin emango dio aurten hasiera. Batetik, urtarrilaren 11n eta 12an atal teoriko-praktikoa izango da, erabili beharreko tresna ezberdinak ezagutzeko eta goi mendiko oinarrizko segurtasun neurrien inguruan, Ehunmilak-Arrastakaren lokalean arratsaldeko 19:00etan. Bestetik, urtarrilaren 14an eta 15ean, atal praktikoa landuko da Pirinioetan. Pioletaren eta kranpoien erabilera landuko dituzte, malda elurtuetan eroriz gero nola gelditu, ainguraketak nola egin eta elurretan nahiz izotzetan nola aseguratu. Jarduera hauetan parte hartzeko interesa dutenek, urtarrilaren 10ean, 19:30ean, Ehunmilak-Arrastaka lokalean egingo den bileran parte hartu beharko dute.


Giro ederra protagonista eta Mundarro-Hernani derbia finalean, txapelketa borobila izateko

Hernaniarrek irabazi zuten Urumea Ibaia eskubaloi txapelketaren bigarren edizioa, finalean Mundarro menderatuta. Egun osoan zehar jokatu zituzten partiduak Astigarragako kiroldegian, eta elkarrekin bazkaldu zuten.

Eskubaloiaren festa bizitu zuten Astigarragan, beste urte batez, igandean. Urumea Ibaia txapelketaren bigarren edizioa jokatu zuten, goizean hasi eta arratsaldera bitarte; eta borobila izan zen eguna: giro ederra izan zen protagonista, kantxan zein harmailetan; eta Mundarroren eta Hernaniren arteko derbia izan zen finalean. Azkenean, hernaniarrek lortu zuten sari nagusia, jokatutako sei partiduak irabazi ondoren.

Hernaniko jokalariak, txapeldunen koparekin, finala irabazi ondoren.

Ligaxkako partiduekin ekin zioten txapelketari, goizean; eta Hernani izan zen onena, partidu guztiak irabazita. Horrela, lehenengo postua eskuratu eta Urnietaren kontra jokatu zuen semifinaletako bat, arratsaldean. Bestea, berriz, Mundarrok eta Iraulik jokatu zuten, ligaxkan bigarren eta hirugarren sailkatu ondoren.

Aurreko hiru partiduetan erakutsitako nagusitasunarekin, finalera sailkatu zen Hernani, Urnieta menderatuta; eta emozio haundikoa izan zen beste semifinala: azkeneko segunduetan berdindu zuen Mundarrok (5-5), eta penaltietan lortu zuen garaipena, finalera sailkatzeko.

Mundarroko jokalariak poz-pozik, penaltietan semifinala irabazi ondoren.

Azkenean, Hernani nagusitu zen finaleko derbian, eta Iraulik irabazi zuen hirugarren posturako partidua.

Festa konpletoa izan zedin, joan den urtean bezalaxe, talde guztientzako bazkaria prestatu zuten eguerdian, indarrak berritzeko. Elkarrekin bazkaldu zuten jokalari eta teknikari guztiek, giro ederrean.


Urrezko domina lortu du Oihartek Gipuzkoako Foru Aldundiaren XX. sagardo txapelketan

Zeraingo Oiharte sagardotegiak urrezko domina lortu du XX. Gipuzkoako Foru Aldundiaren sagardo txapelketan. Gipuzkoako 23 sagardogile lehiatu dira aurtengo edizioan, eta lortutako puntuazioaren arabera hiru kategoriatan banatu dira sagardoak: urrezkoa, zilarrezkoa eta brontzezkoa. Kategoria horietan sartzeko 60 puntutik gora lortu behar izan dituzte sagardogileek, eta 17 izan dira fase horretara pasa direnak.

Urrezko kalifikazioa lortu dutenen artean Altzueta izan da puntu gehien lortu duena eta, beraz, txapeldun nagusia. Oihartez gain, Aburuza, Akerregi, Begiristain, Etxeberria, Gaztañaga, Gurutzeta, Itxas-Buru, Isastegi, Zapiain eta Zelaia sagardoek lortu dute urrezko domina. Zilarrezkoa Alorreneak eta Izetak eskuratu dute, eta brontzezkoa, berriz, Lizeaga, Urdaira eta Zabalak.


Asfaltatze lanak bihar hasiko dira

Bihar hasiko dira udako asfaltatze lanak. Oriako Pasealekua, Ezkiagako parking-a eta bere sarrera eta Dulce Maria Loinaz 12ko eremuak asfaltatuko dituzte. Izan ere, Beasaingo Udalaren arabera hauek dira premia handiena duten eremuak.

lanak UTE Amenabar Alvar González enpresari esleitu zitzaion 51.767,29 € (+ BEZ) prezioan. Abuztuaren 5ean amaitzea espero dute


Laser bidezko ebaketa gehituta, jauzi teknologikoa eman du Fagor Arrasatek

Fagor Arrasatek, Danobatgroup-ekin elkarlanean, altzairua eta aluminioa prozesatzeko jardueran laser bidezko ebaketa-teknologia gehitu du. Jarduera "osatuta", bere gaitasun teknikoei "bultzada handia" eman die kooperatiba arrasatearrak; hots, 2024an 10-15 milioi euroko salmenta gehigarriak eragin dezakeela aurreikusten dute.

Material metaliko eta konpositean konformatu eta prozesatzeko soluzioen garapenean diharduen Fagor Arrasatek jauzi teknologikoa eman du bere jardunean. Laser bidezko ebaketa-teknologia gehitu dio bere prozesuari, eta bobina metalikoak ebakitzeko eta prozesatzeko lerroetan egungo jarduerak "osatu" ditu. Ohar bidez adierazi dutenez, bere gaitasun teknikoei "bultzada handia" eman die.

Bidea, baina, ez du bakarrik egin. Fagor Arrasatek eta Danobatgroupek "merkatuan lehiakortasunean irabazteko duela urte batzuk" hasitako lankidetzaren emaitza da teknologia gehitu izana. Beren hitzetan, merkatura eskaintza "osatuago eta berritzaileago" batekin sartzeko aukera emango die.

10-15 milioi 2024an

Jarduera sektore berrietara bideratzeak salmentak handitzeko baliagarria izan daitekeela deritzo Fagor Arrasatek. Bide horretan, teknologia horren bidez 2024rako 10-15 milioi euroko salmenta gehigarriak sortu litezkeela aurreikusi du kooperatibak.


Vuelingen aurkako salaketa jarri du Facuak eskuko ekipajea eramateagatik kobratzen duelako

Airelineak 30 eta 40 euro bitartean kobratzen die hegazkinera poltsa edo maletaren bat sartzen duten bidaiariei, Basic deituriko tarifa (denetan merkeena) kontratatzen baldin badute.

Facua kontsumitzaileen elkarteak beste salaketa bat jarri du Vueling aire konpainiaren aurka, oraindik ere eskuko ekipajea eramateagatik kobratzen duelako. Tarifa garestienetan soilik eskaintzen du hegazkinera maleta edo poltsaren bat doan igotzeko aukera.

Hain zuzen ere, airelineak 30 eta 40 euro bitartean kobratzen die eskuko ekipajea sartzen duten bidaiariei, Basic deituriko tarifa (denetan merkeena) kontratatzen baldin badute.

"Optima, Family edo Timeflex tarifa garestienen kasuan, aldiz, eskuko bigarren maleta bat igotzeko aukera ematen die bidaiariei", ziurtatu du aipatu elkarteak ohar batean. Halaber, gogora ekarri du 2020ko azaroan ezarri zuela Vuelingek neurria, covid-19aren pandemia tarteko, "jende pilaketak saihesteko" asmoz hartutako erabakia zela arrazoituta.

Kontsumoaren Kataluniako Agentzian jarri du salaketa Facuak, aire konpainiaren politika berria "gehiegizkoa" dela iritzita, "pandemia aitzakiatzat hartu baitzuen irabazi handiagoak lortzeko, kontsumitzaileen kalterako hartutako neurria izanda ere".


Iratxe Retolazaren hitzaldia Arbizun

Martxoaren 6an, astelehena, 'Irakurbide feministak euskal literaturan' hitzaldia izanen da Arbizuko udalan, Literatur Geraldiak programaren barruan.

Literatura Geraldiak Sakanako Mankomunitateko Euskara zerbitzuak, Baztango Udalak, Bortzirietako Euskara Mankomunitateak eta Nafarroako Iparraldeko Euskara Mankomunitateak, Nafarroako Gobernuaren laguntzarekin, antolatutako egitasmoaren barruan, eta Martxoaren 8aren harira Sakanako Mankomunitateko Berdintasun zerbitzuak antolatutako programaren barruan, martxoaren 6an, astelehena, 18:00etan, Iratxe Retolaza idalzeak Irakurbide feministak euskal literaturan hitzaldia emanen du Arbizuko udalan.


2021erako kiroldegiko bazkidetza kanpaina ireki du Zestoako Udalak

Ez dute igoerarik aplikatu prezioetan, baina hainbat berrikuntza izango da bazkidetzan. Aurrerantzean gazte ordua, familia ordua, prezio berezi berriak eta urte osoko bazkidetzaren ordainketa proportzionala ezarriko dituzte.

Zabalik dago Zestoako Udal Kiroldegiko bazkide egiteko epea. Zestoako Udalak atzo ireki zuen 2021erako bazkidetza kanpaina; beraz, jada bazkide direnek bazkidetza berritzeko aukera dute dagoeneko, eta bazkide egin nahi dutenek ere dagoeneko egin dezakete izen-ematea.

Udalak azaldu duenez, ez da igoerarik izango prezioetan. Aldiz, bazkidetza egiteko hainbat berrikuntza gehitu dituzte: gazte ordua; familia ordua, prezio berezi berriak, eta urte osoko bazkidetzaren ordainketa proportzionala.

Bazkidetza berritzea eta bazkidetza berriak

Bazkidetza berritu behar dutenek eta ordainketa transferentzia bitartez egin behar dutenek, diru sarreraren ziurtagiria eraman beharko dute kiroldegira. Kontu korrontea helbideratuta dutenei eta bazkidetzan jarraitu nahi dutenei, udalak zuzenean kargatuko dio 2021eko dagokion kuota.

2021ean bazkidetza berritu nahi ez duenak, aldiz, kiroldegiko zerbitzuetara zuzendu beharko du, eta bertan adierazi baja eman nahi duela. Nahiz eta 2020an bazkidea izan baina abonu motan edo bestelako aldaketak egin nahi bada, kiroldegira zuzendu beharko da.

Berrikuntzak

Gazte ordua 12 eta 15 urte arte dutenentzat zuzendutako ordua izango da. Ordutegiak, egunak eta espazioak mugatuak edukiko dituzte. 16:00etatik 17:30era sartzeko aukera. Galarazita edukiko dute Gimnasioa eta Krossfit aretoen erabilera.

Familia orduari dagokionez, honako hauek izango dira ezaugarriak: aukera emango du 6 eta 11 urte arte duten umeek bere gurasoekin batera areto batzuk erabiltzeko. Astearteetara eta ostegunetara mugatuko da, 18:00etatik 19:00etara artean. Erabili ahalko dituzten aretoak hauek izango dira: Rokodromoa, Mahai Tenisa eta Trinketea. Seme-alabengatik ez da kuotarik ordainduko, aldiz, derrigorrezkoa izango da gurasoek bazkide izatea.

Prezio bereziak

2020an eskaintzen ziren prezio bereziei beste batzuk gehitu dizkiete. Langabezian daudenentzat eta elbarritasun egoeran daudenentzat bi hobari mota eskainiko ditu udalak. Gainera, langabezian eta 1.080 eurora iristen ez diren alargunentzat prezio berezia ezartzea aurreikusten du udalak.

Informazio zehatza nahi dutenek, zestoa.eus webgunean eskura ditzakete xehetasunak.


Garazi Otaegi hauspo artean

Garazi Otaegi asteasuarra izan da aste honetako gonbidatua. Trikitixa txapelketetan ezagutu genuen, Maria Lasarekin gehienetan. Kepa Junkeraren alboan kontzertu ugari eskaini ditu Sorginak taldean. Neomak taldeko kidea da gaur egun.


Zubimusu, 0-16 urte bitarteko haur eta gaztetxoentzat hezkuntza integrala eta bizia

ZUBIMUSU IKASTOLA Amasa-Villabona eta Zizurkilen kokatzen den langile, familia, herritar eta eragile ezberdinekin lanean diharduen herri onurarako kooperatiba integrala da, irabazi asmorik gabekoa. Zatoz gu ezagutzera! Matrikulazio epea zabalik dugu otsailaren 24ra arte.

ZUBIMUSU Ikastola, Euskal Herriko lurralde guztietako ikastolekin batera, Euskal Herriko Ikastolen Elkarteko kide gara. Ikastolok aintzindariak izan gara EUSKARA eta EUSKAL KULTURAren transmisioan, baita berrikuntza pedagogiko, eleaniztasun, ikasmaterialen sorkuntza, IKTen erabilera, irakasle eta langileen prestakuntza etab.etan.

Hezkuntza integrala eskaintzen dugu, 0 urtetik hasi eta 16 urtera arte.

Ikastola 2ZIA da gurea, ikasleek beren ezagutza, gaitasun eta konpetentziak garatzen laguntzeko hezkuntza-xede duena eta bizitzan zehar aurkituko dituzten egoera konplexuei irtenbide egokiak eman eta erantzukizunez ekin diezaieten, helburu duguna.

Arlo akademikoa lantzeaz gain, gure ikasleak pertsona bezala, bere osotasunean, heztea dugu helburu, mundura irekiak izango diren pertsona euskaldun eleanitz, aniztasunarekiko enpatiko, kooperatibo, autonomo, konpetente, osasuntsu eta kritiko eraikitzaileak formatuz.

EUSKALDUNA, MUNDURA IREKIA

Ikastolan euskaraz hezi eta bizi gara eta euskaraz bizi nahi dugu gure herrian. Euskaratik eta euskal kulturatik, eta gainontzeko kultura nahiz hizkuntzei irekiak. Euskaran ardazturiko eleaniztasunarekin eta Euskal curriculuma oinarri izanik.

EUSKAL HERRIKOA

Euskal Herria bere osotasunean ulertzen eta lantzen dugu, Euskal Herri osoan hezkuntza euskalduna eta eredu propioa eskaintzen duten hezkuntza-erakunde bakarrenetakoak gara. EHIko ikastola guztiok parte hartzen dugun Elkartasun Kutxaren bidez, beharra duten ikastolak zein proiektuak laguntzen ditugu.

HERRIAN SUSTRAITUA

Heztea, ikastola eta familiaren betebeharra izateaz gain, herri oso baten ardura ere badela sinisten dugu. Horregatik, Amasa-Villabonako eta Zizurkilgo eragile desberdinekin elkarlanerako konpromisoa dugu.


Araba osoa itxita, herri mugakideetan nabari da gehienbat

Laudioko bizilagunek Bilbora joateko ohitura dute eta Legutiokoek, adibidez, Gasteizera, baina lurraldeko itxiera zein hiriburuko itxiera dela eta, oraingoz ez dago horrelako bidaiarik egiterik.


Aramaion euskararen erabilera datuak aurkeztu eta aztertuko dituzte

UEMAko teknikariak aztertuko ditu datuak.


Gaur 25 urte amaitu zen Jose Antonio Ortega Lararen bahiketa

532 egun zulo batean egon ostean Guardia zibilak askatu zuen. ETAk Arrasateko enpresa batean ezkutatuta eduki zuen, eta atera zutenean hiltzeko eskatu zuen, pentsatuz bahitzaileak zirela.


Sua, eguzkia goratzeko

Akelarrea egin dute Hernaniko kaleetan, San Joan bezperako gaua ospatzeko. Euskal Herriko hainbat herritan piztu dituzte suak


[BIDEOA] Zeker talde elorriarra elkarrizketatu dute MusikaZuzenean saioan

'Su hartu bitartean' lan laburra kaleratu ostean elkarrizketatu dituzte elorriarrak Hamaika Telebistako MusikaZuzenean saioan. Zeker Liher Larrañaga, Paul Urigoitia, Lander Amorrortu eta Pablo Garcia elorriarrek osatzen dute.

Taldearen sorreraz, lan berriaren grabaketaz, edo zuzenean aurkezteko asmoez aritu dira, besteak beste.


Bost hilabetetik zazpira igo dute Cabezudoren aurkako zigor bat desobedientziagatik

Argazkilaria 47 deliturengatik epaituko dute bere aurkako auzi nagusian, modeloen sexu askatasunaren aurkako delituak batzuk, baina oraindik ez dago datarik epaiketarako.

Gipuzkoako Auzitegiak bost hilabetetik zazpi hilabetera igo du Donostiako Zigor epaitegi batek Kote Cabezudo argazkilariari jarri zion zigorretako bat. Desobedientzia larriagatik zigortu zuten kasu horretan, biktimetako baten irudiak Internetetik ez kentzeagatik.

Era berean, biktima horri eman beharreko kalte-ordaina 1.500 eurotik 5.000 eurora igo du.

Argazkilaria 47 deliturengatik epaituko dute bere aurkako auzi nagusian, modeloen sexu askatasunaren aurkako delituak batzuk, baina oraindik ez dago datarik epaiketarako.

Kausa txikiagoak eratorri dira auzi nagusi horretatik, eta horietako bat da gaur handitu dioten zigorrarena. Izan ere, ekainean epaile batek Internetetik biktimetako baten material "ponografikoa eta bideografikoa" kentzeko eskatu zion.

Orain arte, Cabezudo bost aldiz zigortu dute: horietako bitan irmoa da kondena, beste batean Zigor Auzitegi batek eman du ebazpena, eta beste bi Gipuzkoako Auzitegiko apelazioan, justizia oztopatzeagatik, agiri faltsuak aurkezteagatik eta desobedientziagatik.

Era berean, beste Zigor Auzitegi baten ebazpenaren zain dago, modeloetako baten irudia Facebooken argitaratuta izateagatik epailearen aginduaren aurka, hain zuzen ere.

Gainera, 2022ko martxoan berriro epaituko dute antzeko gertakariengatik, urrian atzeratu ostean; eta oraindik datarik gabe jarraitzen du auzi nagusiak.

Dena den, modeloetako baten abokatuak aurkeztutako salaketa atzera bota du auzitegiak. Abokatua hiltzeko espetxean sikario bat kontratu zuela leporatzen zion.


Trabarik gabe aurrera

Lilatoia, milaka emakume biltzen dituen lasterketa jendetsua, kilometroak korrika eta lagun artean egiteko aukera paregabea. Burura datorkigun lehenengo irudia da, baina badira korrika egin ordez, adorea bildu eta eskuekin gurpilei eraginez, helmugara iristea lortzen duten kirolari finak ere. Ane Asensiok adibidez, egutegian egun hori ondo apuntatu, esku bizikleta hartu, aurpegian irribarre bat marraztu eta bere alaitasuna publikoari transmititzen dio ibilbide osoan zehar.


“Hitzekoak gara, serioak; hori da gure balioa Madrilen”

Aiurrik Maribel Vaquero Madrilgo EAJtako Senataria elkarrizketatu du: "Mende laurdena politikagintzan; Urnietan hasi, Eusko Legebiltzarrean eta Aldundian jarraitu, eta Senatuan bukatu; ez ditu fokuak, protagonismoa maite, talde lana baizik".

25 urte dira politikagintzan murgildu zenetik, Urnietako Udaletxean zinegotzi. Orduz geroztik, Foru Aldundian eta Eusko Legebiltzarrean aritu izan da, eta azken urtean Espainiako Senatuan. Aurrekontuak onartzeko lanean aritu dira Vaquero eta bere taldea, EAJ, eta kontuak pasa den astean atera ziren aurrera Kongresuan euren botoei esker (Senatuko tramitea abenduaren 22/23an bukatuko da). Toki bakoitzean izan duen esperientzia azaldu dio Aiurri-ri, eta esparru bat hautatzeko eskatuz, ez du zalantzarik egin: “herria, gertutasunagatik”.

Osatu iezaguzu, mesedez, zure curriculum-a.

50 urte ditut, eta Urnietako Udalean ekin nion politikagintzari. Sei legealdi egin ditut bertan jarraian, 24 urte denera, gehienak alkatetza genuela, legegintzaldi bat oposizioan. Asko ikasi nuen lau urteko garai hartan, dena esate aldera. Eusko Legebiltzarrean ere zortzi urte egin nituen. Gipuzkoako Batzar Nagusietako presidente hautagai izateko deitu ninduen Joseba Egibarrek (Gipuzkoako Buru Batzarreko presidentea). Hautagaitza ez zen garaile izan, eta gutxira Eneko Goiaren bakantea bete nuen legebiltzarrean, Goia Aldundian errepideetako Foru Diputatu jardunean hasi baitzen. Legebiltzarrean zortzi urte egin nituen orotara. Hiru urte eta erdi oposizioan, Ibarretxe Lehendakariarekin, Patxi Lopez Lehendakari zela, eta beste lau urte Iñigo Urkullu Lehendakaria zela. Foru Aldundian ere aritu izan naiz, Bizikidetza eta Giza Eskubideetako zuzendari, eta Bizikidetza Lantzen programaren arduradun goren, Gipuzkoako herri gehienetan hara eta hona programa hori azaltzen. Senatuan urtebete eskas daramat, 2019ko abenduan hartu baikenuen kargua, bi hauteskunde deialdi egin ondoren.

Legealdia osatuko al da, behin aurrekontuak onartuta?

Itxuraz bai. Alderdi Sozialista eta Elkarrekin-Podemos koalizioak aurrekontuak onartuta indarra hartuko du, elkarren aurka mokoka ibiltzeari uzten badiote, eta aldaketa babestu zuten beste bazkide politikoen babesa izaten jarraitzen badute.

Hainbat esparru ezagutu dituzu. Zein nahiago duzu?

Herria da aberasgarriena, eta legebiltzarkidea ondoren. Politikak plus bat dauka udal mailan: bizilagunak, herritarrak oso gertu dituzu, lagunak, familia… Horientzako ari zara, epe motzean lan egiten, eta zure jardunaren onurak, edo onurak ez direnak berehalakoak izan ohi dira.

Inoiz ez duzu alkate izateko tentaziorik izan?

Ez naiz postulatu, bigarren lerroan gusturago egon izan naiz beti. Bizitzan hartzen diren erabakiak dira, ez dut alkate gai izateko premiarik sumatu.

Ez daukazu beste politikari batzuek duten arreta komunikabideetan…

Gauzak horrela etorri dira. Agian ez naiz lehen lerroan egoteko politikaria izan. Niretzat talde lana oso garrantzitsua da, eta konfiantza dagoenean, lehenengoa, bigarrena nor den, edo argazkian bat edo beste atera bigarren mailakoa da niretzat.

Deskriba iezaguzu EAJ alderdi politikoaren jarduna Senatuan.

Talde polita egiten dugu. Senatuan 10 kide gara, Kongresuan beste sei ordezkari. Senatuak Kongresuak onartzen duena berretsi behar izaten du, lege bilakatzeko. Senatuak aldaketak ere onar ditzake, eta hala bada, gaia Kongresura bueltatzen da. Askorentzat bi kamara berdin dira, baina ez da hala. Senatua, ustez, estatuko ganbera territoriala da. Hautatze sistema ere ezberdina da, nahiz eta alderdi politikoen zerrendatan egon. Herritarrek bere ordezkariak zuzenean hautatzen dituzte. Alderdi abertzaleok, EAJ/PNVren kasuan bezala, Euskadiren interesak defendatzen ditugu, txapel bakarrarekin aritzen gara. Ni Gipuzkoako senataria naiz, gipuzkoarrek hautatu naute, baina Euskadiren interesak defenditzen ditut Senatuan. PSOE, PP edo Podemos estatu mailako alderdiak diren neurrian estatu ikuspegia dute, eta Erkidego ezberdinen arteko orekak zaindu behar izaten dituzte. Beraien jarduteko modua zentralista da.

Nolakoa da zuen egunerokoa Madrilen?

Ia astero joaten gara Madrilera. Akaso aste bat libratzen dugu, hilabetean, bertara joan gabe. Orain pandemiarekin telelan handia egiten ari gara, baina batzordeak eta plenoak presentzialak dira. Alegia, han egon behar duzu derrigor. Bi pleno egoten dira hilabetean, eta tartean ba hainbat batzorde, hainbat arduradunen agerraldi publiko, eta horien jarraipena egin behar dut. Hainbat batzordeetako bozeramailea naiz: Agenda 2030, Garraio, Etxebizitza eta Hiri Agenda, Autonomia Erkidegoetako Batzorde Orokorra eta Familia, Haur eta Gazteria batzordeak. Pleno asteak direnean astelehenetan joaten naiz Madrilera, eta normalean ostegunean bueltatzen naiz etxera.

Eta lo eta beste?

Hoteletan ematen dugu astea.

Ze lan sistema daramazue?

Senatutik gertu egoten saiatzen gara. Senatuan bulego txiki bat dugu ordezkari bakoitzak, eta taldeko bilerak egiteko-eta badaude bilera gelak. Astea prestatzeko Estefania Beltran de Heredia eta Imanol Landa senatari kideekin biltzen naiz, bozeramaile eta mahaiko kideak direlako, eta ondoren taldeko bilera ere egiten dugu. Astearte arratsean kontrol plenoa izaten da, eta asteazken eta ostegunetan mozioak, lege proposamenak eta beste aztertzen dira.

Diskurtsoak zuk prestatzen dituzu? Prentsa arduradunen bat daukazue taldean?

Diskurtsoak normalean norberak prestatzen ditu. Guk taldeko komunikazioaz arduratzen den langile bat dugu, eta mahaiko kideari eta taldeari asistentzia ematen dioten beste hiru lagun daude. Asistentziako langile horiek laguntza eman behar diete 10 senatariei 42 komisio eta plenoetan. Talde txikietan, gaiak eta bartzordeak senatari gutxiagoren artean banatzen dira, eta gure kasuan, bakoitzak 4-5 batzordeetako ardura dugu.

Erabakiak kolegiatuak dira, taldean hartzen dira?

Askotan ez daukazu astirik taldeari galdetzeko. Mozio bat proposatzen du norbaitek, ni puntu batzuk sartzen saiatzen naiz, baina agian beste talde batzuk sartutako puntuekin ez nago ados, eta gure taldearen marra gorriak pasatzen baditu, ezezkoa bozkatuko dut. Senatuko tramitazioan ezin da mozio bat puntuz puntu bozkatu, bere osotasunean baizik.

Alegia, batzuetan ez daukazula kontsultak egin, edota hausnarketa tarte bat hartzeko aukerarik, bozkatu baino lehen.

Gure jardunaren egoeretako bat da hori. Senataria denari halako gutxieneko ezagutza eta irizpide osatu bat daukala suposatzen zaio, bere kabuz erabaki garrantzitsuak hartzeko gai dela. Kongresura edo Senatura ez da hasi berria den norbait bidaltzen, alderdi politikoa ezagutzen duen norbait, programa, mekanismoa, hango funtzionamendua ezagutzen duena baizik. Nik Eusko Legebiltzarreko martxa ezagutzen dut, badut eskarmentua.Hala ere, Eusko Legebiltzarraren funtzionamendua eta Espainiako Gorteetakoa, Senatukoa behintzat, ezberdinak dira. Espainian bipartidismoa oso indartsua da oraindik, ez dakite politika egiten Euskadin bezala. PSOE eta PP, bi alderdi nagusiak ez dira guztiz kontziente zein garrantzitsuak garen beste alderdi politiko guztiak.

Estresa, deserotasuna sortzen al du Madrilen aste osoa bizi behar izateak? Hotela, familia Urnietan, lan karga… Aisirako tarterik bai?

Gutxi. Kongresutik Senatura dagoen tartea baino ez dut ezagutzen. Callao, Sol, zonalde horretan ondo moldatzen naiz, baina ez dugu kale bizitza handirik egiten. Zozo samarrak izango garelako agian, edo pandemiagatik… Lana egin ondoren nonbait afaltzen dugu, hoteletik kanpo, baina handik hotelera bueltatzen gara. Eta hotelarena… Lana da, jende asko ibiltzen da horrela.

Kanpora begira nahiko irudi itsusia transmititzen dute bai Kongresuak, baita Senatuak ere. Jende jantzia eta ikasia biltzen den tokia baino, oilategia dirudi sarri…

Hala da, baina gu ez gaude joko horretan. EAJ taldeak ez du probokatzen. Gaiak ondo prestatzen saiatzen gara, gure ideiak defenditu tinko, eta seriotasun apur bat erakutsi. EAJk urtetan zerbait balioan jarri badu Madrilen, hori seriotasuna da. Gure ezaugarria hori dela esango nuke. Gurekin negoziatu nahi dutenek badakite zer egin behar duten, ze konpromiso bete. Postureo kontuetan gurekin jai dute. Agian ez gara telebistan agertzen garen lehenak izango, ez dugulako iskanbilarik sortzen, baina seriotasuna baloratu egiten da Madrilen, hala onartu izan digute alderdi askok. Hitzeko pertsonak garela baloratzen dute.

Eta pertsonalki, iskanbilak-eta ikusten dituzunean, zer pentsatzen duzu?

Iskanbila sortzen dutenek oraindik hauteskunde kanpaina betean baleude bezala jokatzen dutela esango nuke. PSOEk komeria nahiko badu Podemos-ekin daukan sokatirarekin, eta Podemos bera ez dakit Gobernu koalizio batean dagoen alderdia dela konturatzen ote den. Gobernu programa bat du, Gobernu akordio bat. Alegia, Gobernua da, eta hala izanda, ezin da pankartaren aurrean eta atzean egon aldi berean. Edo Gobernua zara, edo ez zara. Oreka zailetan dabil. Sozialisten artean egoera hori batzuk hobeto daramate, besteek ez hainbeste. PPk, aldiz, ez du sinesten koalizio horretan, VOX beste mundu batean dago, eta Ciudadanos ere ez desagertzeko borrokan… Pertsonalki VOX-eko ordezkariek lasai asko botatzen dituzten aldarriek arduratzen naute gehien, ez baitute, esaterako, emakume eta gizonen arteko berdintasunean sinesten. Madrilen eskuin-ezker paradigman oinarritu izan da politika azken urteetan, eta ez nator bat horrekin.

Ze paradigma erabiltzen duzu zuk, bada, politika azaltzeko?

Nire abiapuntua da Estatuak eta Podemos-ek bereziki Madrilen, baina Euskadin ere bai, ez diotela EAJri tamaina hartzen, eskuineko alderditzat jotzen dutela. Nire ustez ez da horrela, politika progresistak egiten baititugu. Ni ez naiz eskuin edo ezkerreko gisa definitzen. Ni abertzaletasuna eta humanismoarekin identifikatzen naiz. Demokrazian, aukera berdintasunean, progresismoan sinesten dut. EAJn eskuin, zentro eta ezkerreko jendea dago, eta hori da ulertzen ez dutena. Eskuin-ezker paradigmaren baitan identifikatzen dute EAJ, eta EAJ ez da paradigma horietan mugitzen. Pausoa galduta dabiltza gurekin, nola jokatu ez dakitela. Gutxieneko soldata bermatzerakoan, gizarte politiketan edota 2030 agendan EAJ askok uste dutena baino progresistagoa izan dela esango nuke.

Senatari, kongresisten artean nolakoa da harremana?

Urtebete eskas daramat, eta ez dut jendea ezagutzeko aukerarik izan.

Jendeak ze pertzepzio du zuen jardunaren inguruan?

Txarra.

Jornal handia irabazten duzuen pribilegiatuak zaretela diote askok.

Jendeak ba al daki ze soldata daukagun, nahiz eta publikoa izan? Ezin gara kexatu, gauzak dauden bezala, baina zerekin konparatuta irabazten dugu asko? Zenbat diru joaten zaigu Madrilen bizitzen? Lana egiten dela ziurtatzen dut. Akaso lan hori ez da jendearen begi eta belarrietara iristen, baina lana egin, egiten da, eta ordu asko gainera. Soldaten gaia azaltzea zaila da eta demagogia asko dago, batez ere krisialdi egoeretan.

Aurrekontu eztabaida betean egon zarete. Onartu dira.

Bai. Sanchez presidente izendatzea ahalbideratu zuten alderdien babes berberarekin.

EAJk baiezkoa eman du.

Bai. Gure emendakinak sartu, negoziatu eta aurrekontuak babestu ditugu.

Zer pentsatua ematen du aurrekontuak EAJ, ERC, EHBildu eta besteren babesari esker onartu izana…

Beno, egoera berria da, ezta? Bildu Madrilen ez da hain determinantea, baina Nafarroan, aldiz, bai. Esan nahi dut, Sanchezek ez du Bilduren botorik behar Madrilen, baina Txibitek Nafarroan bai. Joko politikoak dira… ERC ere lehia bizian dago Katalunian Junts per Cat alderdiarekin, hauteskundeak dituzte han laster. PSOEk zer nahiago du, ERC Katalunian gobernatzen ikusi, jarrera independentista moderatuago bat lortzeko? Hala dirudi. Xake partida baten modukoa da egoera, joko taula asko daude, eta batzuk partxisean jolasten ari gara edo dira, eta besteak xakean… Konplikatua da ulertzea. Hau ez da matematika, non bi gehi bi lau diren. Madrilek hori dauka, politika egiteko beste modu bat da, eta niri Euskadikoa ulerterrazagoa egiten

ari zait, nahiz eta azken urteotan espainiartzen ari dela dirudien.

EAJ eta EH Bilduren harremanaz milaka orri bete dira. Zer dio EAJko senatari batek horren inguruan? Pikerik bada, ez?

Tratu ona daukat Gorka Elejabarrieta eta Idurre Bideguren Bilduko senatariekin. Harreman pertsonal ona dugu. Herri berdinean bizi gara,eta askotan interes berberak ditugu. Pikerik dagoenik ez nuke esango. Akaso haserre puntu bat bada, gure alderdian, hainbestetan entzun baitugu dilista plater baten truke saldu dugula geure burua… Orain eurak plater txikiago baten truke saldu dira!!! Testu idatzi batean ironia sumatzen ez denez, jarri une honetan ironiaz mintzatzen ari naizela…

Hizlari apartak daude Madrilen. Nor da zure erreferentzi, nori begiratzen diozu?

Euskadin Joseba Egibarri. Madrilen, Aitor Esteban esango nuke, erreferentzia niretzat eta EAJkoa ez den jende askorentzat. ERCko diputatu batek esan zidan, ez aspaldi: “Aitor onena da. Berak hitz egiten duenean denak isiltzen gara”. Hizlari bikaina da. Izango dira hizlari apartak beste alderdietan ere, baina pulpitura igo eta mitinak ematen dituzte, eta Kongresua eta Senatua ez dira txaloak jasotzeko tokia. Gu ez gaude txaloak jasotzeko.